Jumlah mangsa banjir kilat di 3 negeri turun

Keadaan banjir di Selangor, Melaka dan Perak semakin pulih apabila jumlah mangsa serta pusat pemindahan sementara (PPS) semakin berkurangan.

Di Selangor, portal Bencana Pusat Kawalan Bencana Negara memaklumkan sehingga jam 8.28 pagi tadi, jumlah PPS beroperasi di Sepang semakin berkurang daripada enam PPS yang dibuka semalam kepada tiga dan kini hanya menempatkan 55 mangsa daripada 15 keluarga, lapor Bernama.

Tiga PPS yang masih dibuka itu adalah di Sekolah Rendah Agama Kampung Giching (34 mangsa), Sekolah Rendah Agama Kampung Labu Lanjut (20 mangsa) dan Balai MPKK Kampung Giching yang kekal menempatkan seorang mangsa banjir.

Jumlah mangsa banjir di Melaka pula terus menurun pada jam 8 pagi tadi membabitkan 99 mangsa daripada 29 keluarga berbanding 305 mangsa daripada 83 keluarga pada jam 4 petang semalam.

Pengarah Angkatan Pertahanan Awam Malaysia (APM) Melaka, Left Kol Cuthbert John Martin Quadra, berkata 38 mangsa daripada 10 keluarga ditempatkan di PPS Sekolah Kebangsaan (SK) Tehel di Jasin.

“Di Alor Gajah, 34 mangsa daripada 12 keluarga ditempatkan di PPS SK Durian Tunggal, 19 mangsa daripada empat keluarga di PPS Sekolah Jenis Kebangsaan Cina (SJKC) Sin Wah dan lapan mangsa daripada tiga keluarga di PPS SK Telok Berembang,” katanya.

Sementara itu, di Perak, jumlah mangsa banjir pagi ini kekal 19 orang membabitkan enam keluarga dari dua kampung yang ditempatkan di dua PPS sejak kediaman dan tempat tinggal mereka dinaiki air pada Rabu lalu.

Menurut Sekretariat Jawatankuasa Pengurusan Bencana negeri, jumlah itu membabitkan sembilan lelaki dan 10 perempuan dari Kampung Sungai Temelok, Trong, Taiping dan Kampung Sungai Rentaka, Matang, masing-masing ditempatkan di PPS SK Temelok dan PPS SK Matang.


3,471 kes baharu, enam kematian

Jangkitan Covid-19 dalam tempoh 24 jam semalam (Rabu, 27 April 2022) meningkat sedikit daripada 3,361 pada Selasa kepada 3,471 kes, menurut Kementerian Kesihatan (KKM).

Jumlah itu menjadikan kumulatif positif meningkat kepada 4,440,383 kes, dengan 4,346,421 pesakit telah pulih, 35,526 kematian direkodkan, dan 58,436 kes masih aktif, termasuk 56,776 pesakit masih menjalani kuarantin di rumah.

Seramai 61 pesakit lagi ditempatkan di PKRC; 1,501 dirawat di hospital; dan 98 pesakit dirawat di unit rawatan rapi (ICU) dengan 63 daripadanya memerlukan alat bantuan pernafasan.

Daripada jangkitan baharu semalam, 2,101 kes positif melibatkan individu yang telah menerima suntikan dos penggalak vaksin Covid-19; 796 kes (penerima dua dos); 419 (tidak divaksinasi); dan 155 (penerima belum lengkap vaksinasi).

Data laman sesawang CovidNOW yang dikemas kini tengah malam tadi menunjukkan sembilan negeri merekodkan peningkatan jangkitan harian berbanding semalam.

Berikut ialah negeri dan Wilayah Persekutuan yang mencatat peningkatan kes semalam:

Selangor kini mencatat kumulatif positif sebanyak 1,336,192 kes, dengan 1,294,830 pesakit telah sembuh; 10,625 kematian dicatat; dan 30,737 kes masih aktif, termasuk 30,170 pesakit menjalani kuarantin di rumah.

Seramai 36 pesakit lagi ditempatkan di PKRC; 497 dimasukkan ke hospital; dan 34 pesakit dirawat di ICU, dengan 17 daripadanya memerlukan alat bantuan pernafasan.

Sementara itu, enam kematian dilaporkan semalam, termasuk empat daripadanya melibatkan kes meninggal dunia di luar fasiliti kesihatan atau BID.

Jumlah terbaharu itu menjadikan negara kini mencatat 35,526 kes kematian, termasuk 7,520 kes BID.

Selangor mencatat tiga kematian semalam, manakala masing-masing satu di Pulau Pinang, Johor dan Melaka.

Pecahan kes berkaitan Covid-19 di setiap negeri sehingga 27 April 2022.


MOTAC minta garis panduan pelitup muka ikut piawaian SIRIM disediakan

Kementerian Pelancongan, Seni dan Budaya (MOTAC) meminta Kementerian Perdagangan Dalam Negeri dan Hal Ehwal Pengguna (KPDNHEP) menyediakan satu garis panduan bagi memastikan pelitup muka kain bercorak yang dihasilkan pengusaha kraf memenuhi spesifikasi SIRIM.

Menteri Pelancongan, Seni dan Budaya Datuk Seri Nancy Shukri berkata inisiatif MOTAC apabila pandemik Covid-19 melanda negara pada 2020 yang mewajibkan individu memakai pelitup muka adalah menggalakkan pengusaha kraf melibatkan ibu tunggal dan golongan B40 menjahit pelitup muka kain yang mematuhi piawaian Pertubuhan Kesihatan Sedunia (WHO), lapor Bernama.

“Kami akan mendapatkan pengesahan lanjut daripada KPDNHEP untuk membantu kami memberi panduan kepada pengusaha kraf. Kami tidak boleh duduk diam kerana pengusaha kraf adalah komuniti kita dan perlu dibantu.

“Kalau perakuan SIRIM masih diperlukan, kami minta KPDNHEP memberi panduan supaya dapat membantu pengusaha kraf yang menghasilkan pelitup muka kain bercorak batik,” katanya.

Nancy terdahulu merasmikan KUL Art Airport.

Pada 5 April lepas, KPDNHEP dalam kenyataan memaklumkan Perintah Perihal Dagangan (Perakuan dan Penandaan) Pelitup Muka Bukan Perubatan 2022 di bawah Akta Perihal Dagangan 2011 diwartakan, dengan pengilang dan pengimport pelitup muka bukan perubatan perlu membuat permohonan perakuan serta penandaan MS SIRIM daripada SIRIM QAS International Sdn Bhd.

Perintah yang sepatutnya berkuat kuasa pada 4 Julai ini, bagaimanapun telah ditunda oleh KPDNHEP kepada 1 Jan 2023 bagi memberi ruang kepada industri dan pengguna membuat penyesuaian.

Dalam pada itu, Nancy berkata KUL Art Airport adalah inisiatif Balai Seni Negara dengan kerjasama Malaysia Airports yang disokong MOTAC menerusi peruntukan hampir RM600,000 dalam mempromosikan keunikan karya seni tempatan, selain sebagai tarikan di pintu masuk negara.

Menurutnya karya tersebut dipertontonkan di empat lokasi lapangan terbang antarabangsa iaitu Lapangan Terbang Antarabangsa Kuala Lumpur (KLIA), Lapangan Terbang Antarabangsa Pulau Pinang (PIA), Lapangan Terbang Antarabangsa Kuching (KIA) dan Lapangan Terbang Antarabangsa Kota Kinabalu (KKIA).

“Dalam pelancongan, jika tiada daya tarikan maka tiada orang akan datang. Seni dan budaya terlibat secara inklusif dalam unsur pelancongan. Adat budaya itu akan menarik minat orang dan dijadikan cerita untuk dikongsi bersama.

“Ia diterjemah dalam seni dan dipamerkan untuk dijadikan bahan produk pelancongan Malaysia yang akan dicerita serta dikongsi melalui media sosial untuk menarik minat orang,” katanya.

Beliau berkata inisiatif itu juga seiring dengan Strategi ke-2 Pelan Strategik 2021-2025 MOTAC yang menekankan kepada transformasi secara digital dalam mengadaptasi pengamalan norma baharu dan selaras dengan Strategi ke-8 untuk melahirkan modal insan berilmu, berkemahiran, kreatif serta inovatif dalam sektor pelancongan, seni dan budaya.

KUL Art Airport menonjolkan empat karya iaitu di KLIA karya bertajuk ‘Polyhedron’ dihasilkan Allahyarham Noah Iskandar Fuad dengan kolaborasi UCSI University dan ZLG Design manakala di PIA membabitkan pengkarya Sumay Cheah dan Ho Lay Hoon dari OtherHalf dengan karya bertajuk ‘Oh!Budaya’.

Di KIA pula, hasil karya oleh kolektif seni Aftermath Thinker Art Collective bertajuk ‘Reciting Hope’ dan di KKIA lukisan mural ‘The Nature Mind of Landscape’ oleh Kenji Chai yang dipamerkan di pintu masuk balai pelepasan.

Sementara itu, ditanya jumlah pengembara sejak pintu sempadan dibuka pada 1 April lepas, Nancy berkata seramai 252,730 pengembara telah direkodkan hingga 4 April dan data terkini masih dikemas kini oleh Jabatan Imigresen.

Mengenai insiden empat penyelam warga asing hilang di Mersing, Johor pula, beliau berkata ia harus dijadikan pengajaran kepada pengusaha yang terlibat dengan aktiviti pelancongan untuk memperbaiki kelemahan serta bertanggungjawab dalam menjaga keselamatan setiap pelancong.


Dua peguam Zahid dijangkiti Covid-19, bicara kes rasuah YAB ditangguh

Mahkamah Tinggi Kuala Lumpur hari ini menangguhkan perbicaraan kes rasuah berhubung dana Yayasan Akalbudi (YAB) yang dihadapi Datuk Seri Dr Ahmad Zahid Hamidi ke 22 Ogos berikutan dua peguamnya dijangkiti Covid-19.

Peguam Aiman Abdul Rahman yang mewakili Zahid memberitahu Hakim Datuk Collin Lawrence Sequerah bahawa peguam utama kes itu, Hisyam Teh Poh Teik dan Hamidi Mohd Noh dijangkiti Covid-19, lapor Bernama.

“Pihak kami telah memfailkan surat kepada mahkamah pada 2 dan 3 Ogos lepas dengan menyatakan peguam Hisyam dan Hamidi dijangkiti Covid-19 dan kami mohon supaya tarikh perbicaraan hari ini ditukar kepada sebutan dan perbicaraan seterusnya pada 22 Ogos,” katanya.

Timbalan Pendakwa Raya Abdul Malik Ayob tidak membantah perkara itu.

Hakim Sequerah kemudian berkata berdasarkan alasan yang dikemukakan pihak pembelaan, tarikh perbicaraan hari ini dilapangkan dan akan bersambung pada 22 Ogos ini.

Zahid yang memakai baju kurta putih hadir pada prosiding hari ini.

Pada prosiding hari ini, Zahid sepatutnya disoal balas pihak pendakwaan berhubung pertuduhan rasuah yang dihadapi Ahli Parlimen Bagan Datuk itu.

Zahid, 69, berdepan dengan 47 pertuduhan iaitu 12 pecah amanah, lapan rasuah dan 27 pengubahan wang haram membabitkan puluhan juta ringgit dana milik YAB.


Pengusaha hotel, homestay rayu diberi peluang dan insentif

Majoriti pengusaha hotel dan homestay merayu agar kerajaan memberi peluang dan insentif bagi membangunkan semula industri pelancongan yang terjejas akibat pandemik Covid-19.

Pengerusi Majlis Pemulihan Negara (MPN), Tan Sri Muhyiddin Yassin berkata pengusaha hotel dan homestay memberi komitmen untuk memastikan pematuhan prosedur operasi standard (SOP) berada pada tahap terbaik, disamping menjamin semua kakitangan menerima suntikan dan sanitasi dijalankan dengan kerap.

“Majoriti dari Pengusaha Hotel dan Homestay merayu kepada kerajaan untuk memberikan mereka ruang dan insentif bagi membangunkan semula industri pelancongan yang paling terkesan akibat pandemik Covid-19.

“Mereka juga memberikan komitmen untuk memastikan semua kakitangan menerima suntikan vaksin bersama jaminan semua fasiliti dan fasiliti penginapan disanitasi dari semasa ke semasa bagi mengekang penularan wabak Covid-19,” katanya dalam satu kenyataan.

Muhyiddin hari ini diberi taklimat oleh Ketua Pegawai Eksekutif Lembaga Pembangunan Langkawi, Tuan Nasaruddin Abd Mutalib dan menyertai majlis dialog bersama wakil-wakil pengusaha hotel, pengusaha homestay, pengusaha kereta sewa dan pemandu teksi.

Beliau diiringi Timbalan Menteri Pelancongan, Seni dan Budaya, Datuk Seri Dr Santhara Kumar yang turut berada di Langkawi bagi meninjau projek rintis gelembung pelancongan yang bermula hari ini.

Semasa dialog tersebut, Muhyiddin juga menerima beberapa memorandum dari wakil-wakil pengusaha industri pelancongan yang akan dibawa ke perhatian Perdana Menteri, Datuk Seri Ismail Sabri Yaakob.

Menurut Muhyiddin, sektor pelancongan antara penyumbang utama kepada ekonomi negara.

“Sebagaimana yang kita sedia maklum, sektor pelancongan adalah antara penyumbang terbesar kepada ekonomi Malaysia dan pada tahun 2019 sebelum pandemik, sektor ini menyumbang sebanyak 15.9 peratus kepada Keluaran Dalam Negara Kasar (KDNK).

“Berikutan penutupan sempadan negara dan Perintah Kawalan Pergerakan, sektor ini antara sektor yang paling terjejas oleh pandemik Covid-19,” katanya.

Selain itu, Muhyiddin semasa pentadbirannya mengumumkan pakej rangsangan ekonomi yang telah saya umumkan sejak Mac 2020, lebih RM249.7 juta telah dimanfaatkan oleh rakyat dan perniagaan di Pulau Langkawi.

Antaranya, Bantuan Prihatin Rakyat (BPN) sebanyak RM19 juta telah diberikan kepada 24,058 penerima dan Program Subsidi Upah sebanyak RM182.3 juta kepada 1, 522 majikan yang memanfaatkan 31, 852 pekerja.

Sebanyak RM386,500 juga telah diberikan kepada 773 pemandu teksi dan bas, manakala sejumlah RM35,400 telah diberikan kepada 59 pengusaha inap desa.

Ujarnya lagi, program gelembung pelancongan diharapkan dapat menjadi titik permulaan kepada lebih banyak pembukaan destinasi gelembung pelancongan dengan selamat dan teratur.

Kejayaan gelembung pelancongan Pulau Langkawi ini juga bakal menjadi penanda aras kepada pembukaan destinasi-destinasi pelancongan lain dalam masa terdekat, insya-Allah,” katanya.


Kerajaan kena susun semula ekonomi, kata firma penarafan

Kerajaan perlu memberikan perhatian kepada penyusunan semula ekonomi yang dimulakan dengan Rancangan Malaysia Ke-12, menurut MARC Rating Corp Bhd – firma yang menawarkan analisis industri, laporan dan indeks penarafan untuk penerbit serta pelabur peringkat tempatan dan global.

Ketua Pegawai Eksekutif Kumpulan MARC Datuk Jamaludin Nasir berkata penyusunan semula ekonomi perlu dilaksanakan untuk rakyat berhijrah daripada ekonomi semasa iaitu pada tahap rendah dan banyak bergantung kepada kos pengeluaran lebih rendah dan buruh asing, kepada ekonomi peringkat pertengahan dan tinggi.

“Kita perlu menempatkan semula sumber untuk memastikan kita meningkatkan rantaian nilai ekonomi daripada ekonomi kos rendah kepada ekonomi pertengahan dan lebih tinggi dengan menambah baik pengeluaran tempatan, penyelidikan dan pembangunan serta bakat, sejajar dengan bagaimana kita berjaya menarik syarikat yang berkualiti ke negara ini.

“Penyusunan semula (ekonomi) sewajarnya dilaksanakan pada masa ini ketika rakyat mula mengambil berat mengenai ekonomi negara,” katanya kepada pemberita selepas menyampaikan Anugerah Jadual Liga Pengurus Utama MARC Rating 2021 di Kuala Lumpur, hari ini, menurut Bernama.

Sebelum ini, Pengerusi Majlis Pemulihan Negara (MPN) Tan Sri Muhyiddin Yassin yang membidas kepemimpinan Datuk Seri Ismail Sabri Yaakob secara terbuka apabila menyatakan perdana menteri tidak memandang serius isu ekonomi yang sedang membelenggu negara ketika ini.

Ini termasuk masalah inflasi yang semakin tinggi hingga membebankan rakyat dan kejatuhan nilai ringgit paling teruk dalam tempoh 24 tahun sejak krisis kewangan Asia sebelum ini.

Pada Rabu (21 September 2022) nilai ringgit terus merudum ke paras terendah sepanjang masa berbanding dolar Amerika Syarikat pada sesi pembukaan dagangan iaitu mencecah paras 4.5600 bagi AS$1.

MPN juga sebelum ini telah memberi cadangan supaya Ismail Sabri menguruskan ekonomi dengan berkesan, kerana majlis itu tidak mempunyai kuasa melaksanakan sebarang keputusan.

Mengenai Bajet 2023 yang akan dibentangkan pada Oktober, beliau berkata kerajaan juga perlu memberi tumpuan untuk melaksanakan subsidi bersasar supaya wang tersebut boleh digunakan untuk menyokong pertumbuhan negara.

Berasaskan tahunan, kerajaan memperuntukkan kira-kira RM60 bilion hingga RM80 bilion untuk subsidi.

Mengulas mengenai unjuran negara, beliau berkata memandangkan ringgit semakin merosot berbanding dolar Amerika Syarikat (AS) disebabkan kenaikan kadar faedah oleh Rizab Persekutuan (Fed) yang ketika ini melebihi penanda aras 4.5, dijangkakan, terdapat kebimbangan mengenai inflasi diimport pada tahun depan.

Ia berikutan negara banyak bergantung kepada makanan import yang menyumbang lebih 50 peratus daripada rantaian bekalan makanan, katanya.

“Sekuriti makanan akan menjadi isu. Justeru, kami menjangkakan ekonomi kita akan merosot, berkembang pada kadar lebih perlahan di bawah 5.0 peratus pada 2023 berbanding peningkatan keseluruhan pada tahun ini.

“Walaupun pertumbuhan lebih rendah, ia merupakan pertumbuhan yang positif kepada Malaysia, lebih baik berbanding negara lain yang mungkin mencatatkan pertumbuhan negatif,” katanya.

Jamaludin turut menjangkakan Bajet 2023 akan terus menjadi bajet pengembangan dengan tumpuan untuk melahirkan lebih banyak pekerjaan dan menambah baik kemahiran dan kemampuan bakat tempatan.

Mengenai prestasi bank-bank pelaburan di negara ini pada tahun ini, beliau berkata kebanyakannya berdepan cabaran disebabkan kadar faedah lebih tinggi.

“Malah, terdapat janji niaga yang lebih kecil kerana kebanyakan pengeluar berpotensi yang mengambil pendekatan tunggu dan lihat. Susulan kenaikan kadar faedah Fed yang terkini, kami turut meramalkan Bank of England akan menaikkan kadar faedahnya sebanyak 50 mata asas lagi,” kata Jamaludin.


Pfizer berkesan cegah jangkitan Covid-19 hingga 98 peratus: Kajian

Satu kajian terbaharu yang dijalankan di Sepanyol mendapati vaksin Pfizer amat berkesan untuk mencegah jangkitan, kematian dan mereka yang dimasukkan ke hospital akibat Covid-19.

Kajian itu dilakukan terhadap lebih daripada 116,000 penghuni rumah jagaan, kakitangan, dan pekerja kesihatan yang disuntik vaksin itu di Catalonia, timur laun Sepanyol, mulai akhir Disember tahun lalu.

Kajian itu bukan sahaja mengesahkan hasil percubaan klinikal Pfizer dari segi kemampuan vaksin untuk mencegah pesakit Covid-19 yang teruk dan kematian tetapi juga mendapati vaksin itu sangat berkesan untuk menghalang jangkitan di rumah jagaan.

Kajian itu baru-baru ini disiarkan dalam Jurnal Perubatan Lancet dan turut dikongsi Jabatan Kesihatan Catalan, Institut Kesihatan Catalan, Universiti Oxford dan Universiti Barcelona.

Penyelidik mendapati selepas dua dos, jumlah jangkitan Covid-19, simptomatik dan tidak simptomatik, menurun kepada 88 peratus di kalangan penghuni rumah jagaan, 92 peratus di kalangan kakitangannya dan 95 peratus bagi kakitangan kesihatan.

Selepas dos pertama, penularannya menurun antara 35 peratus dan 42 peratus bagi semua kumpulan itu.

Berdasarkan bukti, kajian itu mencadangkan bahawa orang ramai mesti melindungi diri mereka daripada virus dalam tempoh dua minggu selepas menerima suntikan awal.

Selepas dos kedua, kajian itu mendapati kematian dan kemasukan ke hospital akibat Covid-19 menurun sebanyak 97 peratus dan 98 peratus.

Penyelidik memberi jaminan mereka akan meneruskan pemerhatian terhadap peserta kajian bagi mengenal pasti kesan jangka panjang vaksin itu. – Agensi


Lebuh raya utama mula sesak dengan kenderaan petang ini

Aliran trafik di beberapa lebuh raya utama perlahan pada petang ini berikutan orang ramai mula pulang ke ibu kota selepas meraikan sambutan Tahun Baharu Cina.

Jurucakap PLUS Malaysia Berhad ketika dihubungi berkata aliran trafik dari utara dilapor perlahan bermula dari Sungai Petani, Kedah ke Bertam, Pulau Pinang dan Juru ke Bukit Tambun, menurut laporan Bernama.

“Keadaan trafik turut dilapor perlahan dari Bidor ke Sungkai, Tambun ke Gua Tempurung, dan Nilai ke kawasan Rehat dan Rawat (R&R) Seremban,” katanya.

Selain itu, aliran trafik juga didapati perlahan dari selatan melibatkan Yong Peng ke Pagoh, Bukit Gambir ke Tangkak dan Ayer Keroh menuju Port Dickson berikutan aliran trafik yang meningkat.

Sementara itu, jurucakap Lembaga Lebuhraya Malaysia (LLM) berkata trafik bergerak perlahan dari Plaza Tol Bentong ke Bukit Tinggi dan Hentian Sebelah Gombak ke Plaza Tol Gombak.

Bagaimanapun, aliran trafik di Lebuhraya Pantai Timur (LPT) 1 dan LPT 2 didapati lancar di kedua-dua arah setakat ini.

Orang ramai boleh mendapatkan maklumat trafik terkini menerusi talian bebas tol Plusline di 1-800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/llminfotrafik.


Bencana Banjir: Kerajaan perlu sedia pelan induk yang lebih kemas

Pertubuhan Jasanusa memandang serius isu kecelaruan dan kelembapan pihak berkuasa dalam melaksanakan tugas menyelamat mangsa-mangsa banjir di Lembah Kelang baru-baru ini.

Tiada koordinasi di antara jabatan-jabatan yang terbabit disamping aduan kecemasan dari mangsa banjir yang tidak dibantu segera, menyebabkan banyaknya kiritkan dari rakyat serta media antarabangsa yang telah memberi imej negatif kepada kerajaan.

Media anatarabangsa seperti Al Jazeera dan Reuters telah menyifatkan operasi menyelamat mangsa banjir oleh agensi kerajaan adalah perlahan dan tidak jelas kaedah perlaksanaannya (slow and unclear rescue efforts). Dakwaan tersebut disokong dengan fakta meningkatnya angka kematian mangsa banjir di Selangor setiap hari.

Pertubuhan ini menggesa kerajaan mewujudkan satu pelan induk bencana banjir di peringkat persekutuan yang secara mutlak akan dapat mengkoordinasi semua tugas-tugas bantuan kecemasan ketika banjir di negeri-negeri.

Tanggungjawab dan skop tugas setiap jabatan samada di peringkat persekutuan mahupun kerajaan negeri, perlu dinyatakan dengan jelas agar masing-masing tahu tindakan mereka di kawasan mereka dan tiada isu ‘wrong door policy’ yang menyalahkan satu sama lain diantara jabatan.

Melalui pelan induk ini juga, diharapkan kerajaan dapat turut merangka satu prosedur operasi standard (SOP) yang bersesuain kepada pertubuhan bukan kerajaan (NGO) atau individu yang prihatin untuk sama-sama terlibat membantu mangsa banjir.

Dengan cara demikian, tidak akan berlaku lagi isu NGO atau orang awam yang mengkritik pihak berkuasa akibat mereka dihalang untuk memasuki kawasan banjir sedangkan mereka ingin membantu menyelamatkan mangsa atau mengedarkan makanan.

Selain itu, dengan adanya satu SOP yang jelas untuk semua pihak, ia juga dapat membendung berlakunya kejadian jenayah ‘menagguk di air keruh’ seperti mencuri di pasaraya ditenggelami banjir dan melarikan kereta-kereta mangsa banjir seperti yang berlaku di Shah Alam.

Walaubagaimanapun, Jasanusa amat menghargai kerja keras semua agensi kerajaan dalam membantu mangsa banjir di Lembah Klang yang telah pun menggerakkan semua aset dan tenaga kerja khususnya Angkatan Tentera Malaysia, Jabatan Bomba Dan Penyelamat, Agensi Pertahanan Awam, Nadma dan pihak berkuasa tempatan di setiap daerah.

Sesungguhnya segala kepincangan yang berlaku dalam agensi kerajaan membantu mangsa banjir pada kali ini adalah satu pengajaran yang perlu diambil iktibar oleh pihak kerajaan khususnya menteri-menteri yang terbabit.

Ketika krisis bencana sedang melalui proses pemulihan ketika ini, wajarlah seluruh rakyat terus memberi sokongan kepada Perdana Menteri Dato’ Sri Ismail Sabri Yaakob untuk terus
menyempurnakan pelan pemulihan dan bantuan kepada semua mangsa serta pembangunan semula infrastruktur di kawasan yang musnah.

Samsudin Awang

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Puak ‘mahazalim 2.0’ cuba bunuh karakter pejalan kaki tuntut KWSP

Ahli Parlimen Tasek Gelugor, Datuk Wan Saiful Wan Jan mendakwa Pakatan Harapan (PH) dan UMNO cuba “membunuh karakter” Noorazlan Ismail yang dilaporkan berjalan kaki dari Johor Bahru ke Istana Negara di Kuala Lumpur, baru-baru ini bagi menggesa pengeluaran Kumpulan Wang Simpanan Pekerja (KWSP).

Katanya, ia dapat dilihat apabila terdapat dakwaan bahawa perjalanan Noorazlan, 49, itu telah diatur oleh beliau dan Perikatan Nasional (PN) untuk kepentingan politik.

Menurutnya, beliau atau PN tidak menyusun apa-apa di belakang Norazlan kerana pemandu teksi itu berusaha berjalan kaki atas rancangan beliau sendiri.

“Karakter rakyat marhaen pun diserang oleh kelompok ‘mahazalim 2.0’. Sebab itu saya katakan mereka ini antirakyat.

“Terkini, mereka mahu membunuh karakter saudara Norazlan Ismail yang berjalan kaki dari Johor ke Istana Negara, kononnya pergerakan Norazlan bukan perjuangan rakyat, sebaliknya disusun oleh saya dan PN.

“Habis segala platform media, cybertroopers dan penulis pro PH-UMNO dipergunakan untuk menimbulkan persepsi negatif terhadap Norazlan,” katanya menerusi entri di Facebook.

Noorazlan dikatakan menempuh jarak perjalanan sejauh kira-kira 312km dari Plaza Tol Skudai dengan memakan masa enam hari iaitu antara 28 Mac hingga 3 April, sebagai usaha memohon kerajaan membenarkan pengeluaran khas KWSP.

Bagaimanapun, usahanya itu dipertikaikan oleh beberapa pihak yang antara lain membandingkan perjalanan pelakon Sharifah Sofia Syed Hussein sejauh kira-kira 235km selama sembilan hari dari Taman Negara di Pahang ke Mahkamah Tinggi Kuala Lumpur pada tahun lalu.

Malah, ketika tiba di hadapan Istana Negara, dia kemudian “secara kebetulan” bertemu dengan Wan Saiful yang ke situ bersama beberapa NGO untuk menyerahkan memorandum kepada Yang di-Pertuan Agong untuk isu yang sama.

Mengulas lanjut, Wan Saiful menuding jari kepada PH-UMNO yang menurutnya selama ini tidak mengendahkan tuntutan pengeluaran bersasar KWSP demi kepentingan rakyat yang memerlukannya.

“Dalam isu Norazlan, yang silapnya ialah PH-UMNO. Apabila Norazlan umumkan dia mula berjalan, PH-UMNO terus bongkak dan tidak menghiraukan dia.

“Kalau awal-awal PH-Umno sahut tuntutan rakyat ini, sudah pasti hari ini mereka tak perlu bunuh karakter Norazlan untuk damage control.

“Berhentilah dari membunuh karakter Norazlan. Dia adalah pejuang rakyat yang tiada kepentingan peribadi atau politik. Takkanlah strategi pembunuhan karakter ini mereka nak gunakan terhadap orang politik sehingga ke peringkat rakyat marhaen?” tambahnya.

Wan Saiful berkata, semua pihak perlu berhenti membunuh karakter Norazlan dan menghina lelaki itu.

“Rakyat tahu mana yang baik, mana yang buruk. Norazlan adalah salah satu mata rantai dalam rantaian perjuangan rakyat yang mahukan kehidupan lebih baik. Hentikan bunuh karakter Norazlan dan hentikan hina dia,” katanya.

Pada 3 Apr, Menteri Ekonomi Rafizi Ramli berkata antara faktor kerajaan tidak membenarkan permohonan pengeluaran KWSP secara bersasar kerana kerajaan mempunyai tanggungjawab untuk melindungi rakyat terutamanya golongan yang berisiko seperti pencarum KWSP yang tidak mempunyai simpanan mencukupi untuk hari tua. – WartaRakyat


Saman fitnah : Anwar, Sanusi diarah kemuka hujah bertulis

Mahkamah Tinggi Alor Setar mengarahkan Perdana Menteri, Datuk Seri Anwar Ibrahim dan Menteri Besar Kedah, Datuk Seri Muhammad Sanusi Md Nor mengemukakan hujahan bertulis sebelum atau pada 26 Julai ini berkait saman fitnah, lapor BH.

Hujahan bertulis berkenaan berhubung bantahan Anwar terhadap permohonan Sanusi supaya Mahkamah Tinggi menentukan persoalan berkaitan pengampunan diraja yang diberikan kepada Ahli Parlimen Tambun itu, lima tahun lalu.

Sanusi juga memohon mahkamah untuk menentukan persoalan undang-undang, sama ada sesuatu pengampunan diberikan Yang di-Pertuan Agong di bawah kuasa yang diperuntukkan dalam Perkara 42 Perlembagaan Persekutuan, berupaya mengetepikan sabitan jenayah.

Bantahan itu berkait saman fitnah difailkan Anwar terhadap Sanusi pada 13 Disember tahun lalu berhubung ucapan berbaur fitnah yang mengaitkan Anwari dengan perlakuan tidak bermoral dalam satu kempen ceramah ‘Jelajah PN Best Tambun’.

Peguam Anwar, Datuk SN Nair berkata mahkamah juga mengarahkan kedua-dua pihak memfailkan jawapan kepada hujahan bertulis itu selewat-lewatnya pada 9 Ogos ini dan tarikh pengurusan kes lanjut ditetapkan pada 14 Ogos.

Dalam afidavit jawapan kes saman itu yang difailkan 25 April lalu, Anwar menyatakan permohonan Sanusi bagi menentukan persoalan itu adalah di luar bidang kuasa mahkamah.

Menurut Presiden PKR itu, Perkara 42 Perlembagaan Persekutuan dibaca bersama Perkara 181, memperuntukkan kuasa Yang di-Pertuan Agong untuk memberikan pengampunan adalah kuasa yang tetap dan tidak terjejas.

Beliau menegaskan pelbagai kes diputuskan Mahkamah Persekutuan dan Mahkamah Rayuan yang mendukung prinsip perundangan itu apabila memutuskan mahkamah tidak boleh mengesahkan apa-apa keputusan Yang di-Pertuan Agong.

Katanya, ia termasuk keputusan untuk memberikannya pengampunan, yang secara langsung membuktikan mahkamah tidak mempunyai apa-apa bidang kuasa untuk berbuat demikian.

Anwar dalam pernyataan tuntutan melalui saman itu mendakwa kenyataan fitnah berkenaan antaranya membawa maksud beliau mendapat pengampunan melalui penipuan dan kekal tidak diampunkan.


Jenayah pecah rumah dijangka meningkat dalam fasa peralihan endemik

Kes jenayah pecah rumah dijangka meningkat pada musim Aidilfitri tahun ini susulan peralihan ke fasa endemik, kata Ketua Polis Daerah Sentul Asisten Komisioner Beh Eng Lai.

Beliau berkata Perintah Kawalan Pergerakkan (PKP) yang berkuat kuasa di seluruh negara sejak dua tahun lepas telah menyebabkan penurunan kes jenayah pecah rumah pada musim perayaan.

“Pada 2019 sebanyak 28 kes jenayah pecah rumah dicatatkan di daerah Sentul dan jumlah ini turun kepada 19 kes pada 2020. Pada 2021, hanya 14 kes dicatatkan.

“Setelah dua tahun orang ramai tidak dapat pulang ke kampung, kita jangka tahun ini banyak rumah yang akan ditinggalkan kosong (ketika musim perayaan) dan ini merupakan satu cabaran bagi pihak polis untuk memastikan setiap rumah tersebut selamat dan tidak dipecah masuk pencuri,” katanya memetik laporan Bernama.

Beh berkata usaha pihak polis menjalankan operasi secara berkala bagi membanteras jenayah pecah rumah akan bermula dengan Kempen Rumah Selamat.

Kempen sempena musim Aidilfitri itu dilancarkan hari ini seluruh negara.

Kempen Rumah Selamat ialah pencegahan jenayah melalui rondaan oleh anggota PDRM di kawasan taman-taman perumahan yang didaftarkan sepanjang musim perayaan.

Seramai 106 pegawai polis akan terlibat dalam kempen ini bagi daerah Sentul dan antara tempat yang disasarkan ialah Jinjang, Kepong dan Sentul.

“Hebahan telah pun dibuat kepada komuniti setempat bagi menggalakkan orang ramai mengisi borang balik ke kampung. Polis akan meronda sekurang-kurangnya sekali sehari bagi setiap rumah yang didaftarkan.

“Borang tersebut boleh diperolehi secara fizikal di Kawasan Rukun Tetangga terdekat atau melalui atas talian menerusi Facebook dan WhatsApp,” katanya.

Beh turut berpesan kepada orang ramai yang hendak pulang ke kampung supaya mengambil langkah berjaga-jaga seperti memastikan rumah dikunci dengan baik, memasang lampu di sekeliling rumah serta memasang kamera litar tertutup jika berkemampuan.

“Yang atas jalan raya juga diingatkan supaya berhati-hati, jangan pandu laju lebih-lebih lagi ketika hari hujan. Ingat, walaupun kita dibenarkan beraya di kampung, jaga SOP yang ditetapkan oleh kerajaan bagi membendung COVID-19,” katanya.

Sementara itu, seorang penduduk Taman Ehsan Kepong, Ahmad Nabil Ismail, 27, berkata beliau dan keluarga telah pun mengisi borang Kempen Keluarga Selamat sebagai antara persiapan pulang ke kampung pada Mei ini.

Ahmad Nabil berkata maklumat tentang kempen tersebut diketahui daripada kumpulan WhatsApp komuniti setempat di kawasan rumahnya.

“Kes jenayah pecah rumah beberapa kali pernah terjadi di kawasan rumah saya. Sebab itulah saya mengisi borang ini sebagai langkah berjaga-jaga sebelum pulang ke kampung untuk jangka masa yang lama,” katanya ketika dihubungi Bernama.

Manakala seorang penduduk Flat Sri Perak, Bandar Baru Sentul, Nur Aqilah Aina Aizhar, 26, berkata beliau tidak pernah mendengar tentang kempen ini dan berharap lebih banyak pendedahan dilakukan.

“Ini kali pertama saya mendengar tentang kempen ini. Lagi pun kebiasaannya jiran tetangga di sini saling bantu-membantu tengokkan rumah, jadi tidak berapa risau sangat apabila pulang ke kampung,” katanya.


Sambutan luar biasa semasa Kenduri Rakyat anjuran PN di Perak

Kehadiran rakyat Perak pada majlis Kenduri Rakyat Aidiladha anjuran Perikatan Nasional (PN) Perak di Manjoi, Perak hari ini adalah petanda sokongan padu rakyat kepada PN.

Pengerusinya,Tan Sri Muhyiddin Yassin berkata, kehadiran orang ramai yang berpusu-pusu memeriahkan majlis tersebut amat membanggakan.

“Satu yang saya ingat amat membanggakan kerana kehadiran yang sebegini ramai, meriah.

“Ini satu petanda baik bahawa PN sudah semakin diterima rakyat,” katanya kepada pemberita ketika ditemui di majlis berkenaan.

Bekas perdana menteri itu berkata, walaupun PN adalah parti baharu, penerimaan rakyat terhadap parti amat memberangsangkan apatah lagi yang berdiri di atas integriti dan mengambil berat dalam menyelesaikan masalah rakyat.

“Kami berdiri di atas prinsip integriti, kita melihat tentang masalah rakyat, isu yang berkaitan dengan soal ekonomi, sebab itu dalam langkah-langkah kehadapan kita berpendapat kurangkan politik, turun ke akar umbi, mendengar masalah rakyat.

“Soal pekerjaan, soal meningkatkan pendapatan, soal mengurangkan bebanan mereka, ini akan jadi perhatian PN dalam masa-masa hadapan,” katanya lagi.

Dalam pada itu, mengulas mengenai kenyataan Presiden PAS, Tan Sri Abdul Hadi Awang yang mempertimbangkan penggunaan logo baharu yang sesuai untuk digunakan pada pilihan raya umum ke-15 (PRU-15) akan datang, Muhyiddin berkata, ia merujuk kepada perbincangan penambahbaikan logo PN.

“Maksud beliau adalah keputusan yang dibuat oleh Majlis Tertinggi PN dua minggu lalu, yang mencadangkan PN membuat perubahan logo.

“Sebelum ini di dalam perkataan, mungkin kita akan menggunakan logo. Ada penambahbaikan, ini pun dah baik, tetapi nak diperbaiki lagi. Sama ada warna ini akan terus dikekalkan, atau logo yang sesuai akan diperkenalkan,” katanya. – Kredit Artikel SatuBerita


Lantik menteri ada kes mahkamah, kerajaan sekarang sudah songsang: Sanusi

Kerajaan Pakatan Harapan (PH)-Barisan Nasional (BN) yang dibentuk sekarang disifatkan sebagai luar tabii kerana menipu rakyat dan melanggar prinsip demi semata-mata mahu berkuasa, kata Datuk Seri Muhammad Sanusi Md Nor.

Pengarah Pilihan Raya PAS itu membidas kerajaan Perdana Menteri Datuk Seri Anwar Ibrahim ketika ini sedang ditadbir secara songsang kerana melantik individu berdepan kes mahkamah sebagai menteri, malah dilantik memegang jawatan kedua tertinggi dalam kerajaan.

“Saya nak tunjukkan bahawa negara ini yang sedang bergerak songsang dalam bidang politik mesti diperbetul, kerajaan yang dibentuk itu bertentangan dengan aspirasi dan kehendak rakyat Malaysia,” katanya dalam ceramah semasa kempen di Padang Serai malam tadi.

Sanusi berkata kerajaan PH-BN yang memerintah negara ketika ini tidak memenuhi aspirasi keseluruhan rakyat yang menuntut sebuah kerajaan yang bersih dan stabil.

“Tsunami yang melanda ini yang patut difahami oleh semua orang daripada budak sampai ke orang tua ialah tsunami Melayu.

“Tsunami hendak kepada kerajaan bersih, stabil, prihatin bukan kerajaan kleptokrasi berpakat dengan menubuhkan kerajaan… Kerajaan ini kerajaan luar tabii,” katanya lagi.

Tegasnya lagi, kerajaan yang sedang memerintah negara ketika ini mengecewakan semua hasrat dan cita-cita rakyat yang mahu melihat perubahan dapat dilakukan tetapi sebaliknya negara kembali menjadi seperti sebelum ini ditadbir oleh kumpulan perasuah.

“Tuan-tuan sekalian kerajaan ini kerajaan yang mengecewakan kita semua.

“Selepas berlaku pembentukan kerajaan luar tabii ini, ia nampaknya sedang dinormalkan supaya rakyat dapat menerima segala keputusan dan tindakan yang diambil pihak parti pemerintah,” katanya lagi.

Menteri Besar Kedah itu juga berkata tindakan Anwar melantik anak muridnya, Datuk Seri Ahmad Zahid Hamidi sama sekali tidak boleh diterima, malah disifatkan memalukan negara di mata dunia kerana dilihat sedang bersekongkol dengan kumpulan perasuah.

“Tiba-tiba selepas lapan hari benda yang paling kita tak mahu berlaku dalam negara ini, melantik seorang yang ada kes mahkamah begitu banyak dengan puluhan pertuduhan yang sedang dibicarakan di mahkamah.

“Akhirnya dilantik menjadi Timbalan Perdana Menteri, ini satu yang sangat luar tabii.

“Adakah satu tabiat yang betul melantik orang yang ada kes mahkamah jadi para pemimpin negara ni? Tak betul tuan-tuan, tak boleh jadi,” katanya.

Sanusi menggesa supaya pengundi di Parlimen Padang Serai memberi mesej yang jelas kepada Anwar dan kerajaan dengan menolak mereka pada pilihan raya yang akan berlangsung pada 7 Disember nanti.


Cegah Covid-19 tanggungjawab bersama, kawal kendiri patuh SOP

Pilihan Raya Negeri (PRN) Sabah pada bulan September 2020 menjadi punca tercetusnya gelombang ketiga penularan Covid-19 sehingga angka jangkitan melebihi 20,000 kes pada tahun ini.

Ketika jangkitan semakin menurun, Malaysia bakal berdepan satu lagi PRN iaitu kali ini di Melaka yang dijadualkan berlangsung pada 20 November depan.

Bagi mengelakkan tercetusnya gelombang baharu, sebarang aktiviti, perhimpunan atau majlis sosial berkaitan pilihan raya termasuk majlis pelancaran jentera pilihan raya dilarang bermula 25 Oktober hingga 27 November 2021, menurut ketetapan baharu Kementerian Kesihatan (KKM).

Menurut Menteri Kesihatan Khairy Jamaluddin Abu Bakar, larangan tersebut ditetapkan meskipun Suruhanjaya Pilihan Raya (SPR) bakal mengumumkan prosedur operasi standard (SOP) Pilihan Raya Negeri (PRN) dalam masa terdekat.

Dalam pada itu,  jalan terbaik adalah untuk rakyat bertindak bijak mendisiplinkan diri melalui sekatan pergerakan ‘lockdown’ kendiri serta mematuhi arahan SOP.

Ketua Unit Penyakit Berjangkit, Fakulti Perubatan Universiti Teknologi Mara (UiTM) Sungai Buloh, Dr Rosnida Mohd Noh berkata tindakan itu adalah antara langkah yang boleh dilakukan untuk mengurangkan kebarangkalian dijangkiti Covid-19.

“Setiap individu mempunyai peranan untuk memastikan penurunan kes Covid-19, termasuk patuh kepada SOP seperti memakai pelitup muka, kerap membasuh tangan, mengamalkan penjarakan sosial dan fizikal di samping mengelakkan dari berkumpul terutama di tempat awam.

“Elakkan pergerakan yang tidak perlu. Menghalang jangkitan adalah tanggungjawab kita bersama,“ tegasnya.

Bagaimanapun, menurut beliau, kadar sekatan pergerakan kendiri bergantung kepada situasi seseorang individu.

“Saya sedar ramai dalam kalangan masyarakat mengalami kekangan kewangan disebabkan oleh Covid-19, dan ada yang sehingga kekurangan keperluan asas kehidupan seperti makanan harian. Ini adalah penghalang kepada sekatan pergerakan sepenuhnya.

“Setiap individu perlu menilai kemampuan sendiri dan kurangkan pergerakan yang tidak perlu, contohnya keluar membeli-belah barangan bukan keperluan,“ katanya.

Dr Rosnida berkata, melihatkan pada kadar kematian dan kesan jangka masa panjang yang disebabkan oleh Covid-19, tidak ada sesiapapun yang mahu dijangkiti Covid-19.

“Hospital pula sudah mula melimpah dengan pesakit dan ada yang sudah mencapai kapasiti maksimum.

“Apabila hospital mencapai kapasiti maksimum, ramai pesakit Covid-19 tidak dapat diberi rawatan sepenuhnya kerana kekurangan petugas kesihatan serta peralatan untuk menyelamatkan nyawa, ” tambahnya.

Menurut beliau lagi, sebagai seorang doktor yang melihat sendiri kesan Covid-19 pada rakyat Malaysia secara “realtime”, sudah sampai masa untuk setiap individu melakukan apa sahaja yang mampu dilakukan untuk mengelakkan jangkitan dan penyebaran Covid-19 termasuk mengurangkan pergerakan yang tidak perlu.


Kerjasama: PAS tunggu dulu ‘Top 5’ UMNO buat keputusan PRU-15

PAS akan menunggu UMNO selesai mengadakan mesyuarat ‘Top 5’ parti itu yang akan membincangkan tarikh Pilihan Raya Umum Ke-15 (PRU-15) sebelum memuktamadkan pendirian mereka berhubung kerjasama kedua-dua parti menerusi Muafakat Nasional (MN).

Setiausaha Agung PAS Datuk Seri Takiyuddin Hassan berkata, PAS tidak mahu terburu-buru dalam hal itu, selain mengambil pendekatan menunggu serta sentiasa terbuka mengadakan rundingan dengan mana-mana parti termasuk UMNO.

Memetik Awani beliau berkata masa masih panjang untuk PAS dan UMNO mengadakan rundingan kerana sehingga kini tarikh pembubaran Parlimen dan PRU-15 masih belum diputuskan.

“Kita (Pas) tunggu dahulu keputusan MT (Majlis Tertinggi) UMNO… mereka pun belum bermesyuarat lagi, kita ini sangat general, kita sedia untuk berunding dengan mana-mana parti politik di Malaysia, kita terbuka untuk berbincang dengan mana-mana parti termasuk pembangkang, termasuk dengan UMNO,” kata Takiyuddin.

Beliau berkata demikian sebagai mengulas mengenai rundingan MN selepas menghadiri majlis pelancaran Projek Pengukuhan Bekalan Elektrik melalui Sambungtara Talian Atas di Pulau Pinang, di Seberang Jaya, Pulau Pinang pada Khamis (15 September).

Beliau turut memberitahu, perbincangan dan rundingan mengenai MN sentiasa diadakan pihaknya bersama-sama dengan parti lain dan tidak bergantung pada tarikh pembubaran Parlimen semata-mata.

Sebelum ini, Takiyuddin berkata, PAS kekal menganggap UMNO sebagai rakan kerjasama dan tetap menolak kerjasama dengan Pakatan Harapan dan konsep khemah besar pada PRU-15.

Keputusan itu selaras dengan keputusan mesyuarat Jawatankuasa Kerja PAS Pusat yang memutuskan parti itu komited dan konsisten dengan agenda penyatuan ummah.

Dalam masa sama, beberapa pimpinan UMNO sebelum ini, mendesak Majlis Tertinggi (MT) menutup terus pintu rundingan dengan PAS pada PRU-15.


Ringgit terus jatuh kepada 4.71, bursa susut selepas dibuka tinggi

Nilai ringgit terus jatuh ketika awal dagangan pagi ini (Isnin, 17 Oktober 2022) setelah menjunam kepada paras terendah dalam tempoh 24 tahun ketika urus niaga ditutup petang Jumaat, 14 Oktober.

Manakala, Bursa Malaysia pula didagang tinggi pada pembukaan pagi ini, namun jatuh dalam beberapa minit kemudian.

Ketika urus niaga dibuka jam 9 pagi ini, ringgit jatuh lagi kepada 4.71 berbanding satu dolar Amerika Syarikat (AS). Ringgit ditutup pada 4.70 pada Jumaat.

Ringgit juga dilaporkan diniagakan kebanyakannya rendah berbanding mata wang utama lain.

Ringgit jatuh sedikit berbanding pound kepada 5.2871 daripada 5.2870 pada penutup Jumaat. Mata wang itu juga jatuh sedikit berbanding euro kepada 4.5909 daripada 4.5741, dan susut berbanding dolar Singapura kepada 3.3074 daripada 3.3029.

Sementara itu, bursa saham tempatan yang dibuka tinggi pagi ini, jatuh dalam tempoh beberapa minit kemudian susulan tindakan pelabur untuk mengaut keuntungan.

Penanda aras FBM KLCI susut 0.19 mata kepada 1,382.28, ketika dibuka pagi ini. Ia ditutup 1,382.47 pada Jumaat.

Indeks penanda aras dibuka 1.03 mata lebih tinggi pada 1,383.50.

Di pasaran yang lebih luas, 249 kaunter rugi mengatasi kaunter untung (126 kaunter); tidak berubah (227 kaunter), tidak diniagakan (1,743 kaunter); dan 17 kaunter digantung.

Jumlah dagangan mencecah 200.65 juta unit bernilai RM100.4 juta.


Polis Melaka tahan DSP disyaki terbabit ‘Geng Nicky’

Polis Melaka mengesahkan seorang pegawainya berpangkat Deputi Superintendan (DSP) yang bertugas di Jabatan Siasatan Jenayah (JSJ) Ibu Pejabat Polis Daerah (IPD) Melaka Tengah, ditahan kerana disyaki terbabit dengan kumpulan jenayah terancang ‘Geng Nicky’.

Ketua Polis Melaka, Datuk Abdul Majid Mohd Ali bagaimanapun, enggan mengulas lanjut mengenai penahanan pegawai polis berumur 43 tahun itu kerana kes berkenaan di bawah bidang kuasa polis Johor.

Namun, Majid berkata, polis Melaka akan memberikan kerjasama kepada polis Johor bagi menjalankan siasatan.

“Saya sebagai Ketua Polis Melaka tidak akan melindungi mana-mana pegawai dan anggota yang bertugas di Melaka sama ada terlibat dalam sindiket jenayah atau rentas sempadan.

“Saya akan memberi kerjasama sepenuhnya kepada polis Johor dan Polis Diraja Malaysia (PDRM) terhadap apa juga siasatan yang melibatkan pegawai dan anggota di kontinjen ini,” katanya hari ini.

Semalam, media melaporkan 12 pegawai agensi penguat kuasa, termasuk seorang pegawai polis berpangkat Superintendan dan seorang Penulong Pesuruhjaya Suruhanjaya Pencegahan Rasuah Malaysia (SPRM) ditahan disyaki terbabit kumpulan jenayah terancang ‘Geng Nicky’.


10 berita ringkas Parlimen 14 Mac

Penipuan dalam talian libatkan kerugian RM1.61 bilion

Sebanyak 51,631 kes penipuan dalam talian melibatkan kerugian lebih RM1.61 bilion yang dilaporkan dari 2019 hingga tahun lepas, persidangan Dewan Rakyat diberitahu hari ini.

Timbalan Menteri Dalam Negeri Datuk Jonathan Yasin berkata kes belian dalam talian mencatatkan kes tertinggi sebanyak 18,857 kes, diikuti kes pinjaman tidak wujud sebanyak 15,546 kes, lapor Bernama.

“Pelbagai usaha dijalankan Polis Diraja Malaysia (PDRM) bagi menangani sindiket termasuk meningkatkan penguatkuasaan undang-undang, pengoperasian dan menjalankan pendakwaan terhadap mereka yang terlibat.

“Kita juga wujudkan ‘CCID Scam Response Center’ dan orang ramai boleh membuat panggilan untuk mendapatkan maklumat dan kesahihan panggilan bagi sebarang transaksi yang meragukan,” katanya menjawab soalan Su Keong Siong (PH-Kampar) pada persidangan Dewan Rakyat hari ini.

Su ingin tahu secara terperinci mengenai statistik kes penipuan pembelian dalam talian bermula 2019 sehingga tahun lepas serta langkah diambil bagi membendung masalah itu supaya tidak menjejaskan kerancakan urus niaga bentuk baharu.

PPR siap baru serah kepada pembeli

Tidak timbul masalah projek terbengkalai bagi Projek Perumahan Rakyat (PPR) kerana kerajaan akan memastikan perumahan itu siap sepenuhnya sebelum diserah kepada pembeli, kata Timbalan Menteri Perumahan dan Kerajaan Tempatan Datuk Seri Dr Ismail Abd Muttalib.

Beliau berkata kerajaan juga akan memastikan semua kemudahan di PPR siap untuk dinikmati oleh seluruh penduduk yang terdiri daripada golongan B40.

“Antara usaha lain bagi membantu golongan B40 ialah memperkenalkan kaedah ‘sewa untuk beli (RTO) untuk memudahkan urusan pemilikan, memberi subsidi dari segi bayaran pengurusan bulanan PPR dan memberi tempoh tanggungan kecacatan untuk tempoh dua tahun bagi memastikan penghuni B40 mendapat kehidupan yang selesa dan selamat.

“Selain itu, kita juga memperkenalkan kemudahan Internet di semua PPR baharu untuk dinikmati oleh penghuni PPR,” katanya menjawab soalan Datuk Ahmad Jazlan Yaakub (BN-Machang) yang ingin tahu penyelesaian kementerian dalam menangani masalah rumah PPR yang terbengkalai dan inisiatif kementerian dalam membela hak pembeli rumah PPR terlibat.

MEDAC ditukar kepada KUSKOP daulat bahasa Kebangsaan

Akronim MEDAC bagi Kementerian Pembangunan Usahawan dan Koperasi kini ditukar kepada KUSKOP, kata menteri berkenaan Tan Sri Noh Omar.

Beliau yang menyatakan perkara itu di Dewan Rakyat hari ini berkata langkah penukaran akronim itu adalah bagi mendaulatkan penggunaan Bahasa Melayu sebagai bahasa kebangsaan.

Sementara itu menjawab soalan Datuk Ahmad Nazlan Idris (BN-Jerantut) pada sesi soal jawab hari ini, Noh berkata Suruhanjaya Koperasi Malaysia (SKM) menyasarkan pendaftaran 300 koperasi kariah masjid tahun ini selaras usaha membangunkan ekonomi masyarakat Islam secara umumnya.

Ahmad Nazlan ingin tahu mengenai perancangan dan sasaran kementerian pada tahun ini dalam menggalakkan pendaftaran koperasi kariah masjid serta bentuk bantuan kepada mereka bagi membangunkan perniagaan koperasi itu.

Noh berkata berdasarkan data interim pada 30 Jun 2021, SKM mendaftarkan 462 koperasi kariah masjid seluruh negara dengan bilangan keanggotaan 38,616 dan nilai perolehan sebanyak RM3.9 juta.

RUU kawalan bekalan akan dibentang tak lama lagi

Rang Undang-undang Kawalan Bekalan (Pindaan) 2021 akan dibentangkan dalam masa terdekat, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

Beliau berkata rang undang-undang itu merangkumi pindaan Seksyen 10 bagi memperluas kuasa tangkapan kepada pegawai bekalan serta tambahan tiga seksyen baharu iaitu Seksyen 12A, Seksyen 12B dan Seksyen 25A.

“Pengenalan Seksyen 12A bertujuan untuk memberi pegawai bekalan kuasa untuk menjual barang kawalan yang disita yang sifatkannya mudah rosak dan Seksyen 12B bagi mengecualikan tuntutan terhadap kerajaan oleh mana-mana pihak berkenaan dengan barang-barang yang disita.

“Seksyen 25A pula bertujuan untuk mengadakan peruntukan mengenai pensampelan dalam menjalankan pemeriksaan dan penganalisaan ke atas barang kawalan yang disita,” katanya menjawab soalan tambahan Datuk Robert Lawson Chuat (GPS-BETONG) yang ingin tahu perancangan mengenai keperluan untuk undang-undang penguatkuasaan dipinda atau dikemas kini supaya relevan dengan cabaran semasa.

319 usahawan wanita luar bandar dibantu melalui SPKLB

Program Sokongan Pengukuhan Keusahawanan Luar Bandar (SPKLB) Re-Start berjaya membantu 586 usahawan sehingga kini dengan 319 daripadanya adalah usahawan wanita luar bandar melibatkan nilai geran sebanyak RM2.97 juta, Dewan Rakyat diberitahu hari ini.

Timbalan Menteri Pembangunan Luar Bandar Datuk Seri Abdul Rahman Mohamad berkata pada tahun ini, sebanyak RM15.3 juta diperuntukkan untuk program khas yang bermula September 2019 itu, iaitu peningkatan RM4.3 juta dari tahun sebelumnya.

“Program ini menyediakan geran bantuan bernilai RM3,000 ke RM5,000 bagi menampung kos operasi dan keperluan modal pusingan bertujuan secara khusus untuk membantu usahawan memulakan semula perniagaan yang terkesan akibat pendemik COVID-19,” katanya menjawab soalan Nik Mohamad Abduh Nik Abdul Aziz (PAS-Bachok) yang ingin tahu usaha kerajaan bagi meningkatkan usahawan wanita luar bandar.

Pelaksanaan gaji minumum dalam masa terdekat

Pelaksanaan gaji minimum akan diumumkan dalam masa terdekat selepas beberapa faktor diteliti dan diperhalusi bagi mengelakkan majikan mengambil kesempatan terhadap pekerja, kata Menteri Sumber Manusia Datuk Seri M. Saravanan.

“Melihatkan situasi ekonomi semasa negara yang bertambah baik dan kebanyakan perniagaan dilihat berkembang serta menunjukkan trend pemulihan, kerajaan menegaskan peningkatan kadar gaji minimum sewajarnya dilaksanakan secara berperingkat bagi menjamin kelangsungan operasi syarikat dan memastikan pekerjaan pekerja dapat dikekalkan,” katanya di Dewan Rakyat.

Beliau menjawab soalan M. Kulasegaran (PH-Ipoh Barat) yang meminta kerajaan menyatakan sebab-sebab kerajaan bercadang untuk melaksanakan kadar gaji minimum di paras sekitar RM1,500 pada penghujung tahun dan bukan melaksanakannya segera.

Kerajaan mulakan langkah rundingan MEUFTA

Kerajaan sedang mengambil langkah-langkah yang sewajarnya untuk memulakan semula rundingan Perjanjian Perdagangan Bebas Malaysia-Kesatuan Eropah (MEUFTA), menurut Timbalan Menteri Perdagangan Antarabangsa dan Industri (MITI) Datuk Lim Ban Hong.

Menurutnya kerajaan sedia maklum mengenai kepentingan Kesatuan Eropah sebagai antara rakan dagang utama Malaysia.

“Semasa perbincangan terkini pada 23 Dis, 2021, kedua-dua pihak telah mengambil maklum berkenaan kedudukan terkini isu-isu yang masih tertangguh dan berusaha untuk merunding pendekatan dan hala tuju perjanjian ini.

“Keputusan untuk menyambung semula rundingan ini akan dibuat dengan teliti setelah mengambil kira kepentingan semua pihak,” katanya ketika menggulung perbahasan Usul Menjunjung Kasih Titah Diraja bagi kementerian itu pada persidangan Dewan Rakyat hari ini.

Pada 14 Ogos, 2019, Jemaah Menteri telah memutuskan untuk menangguhkan rundingan MEUFTA berikutan tiada kesefahaman daripada kedua-dua pihak berkaitan isu-isu sensitif seperti perolehan kerajaan, dasar Bumiputera, halal dan hak harta intelek termasuk petunjuk geografi.

Kerajaan tak iktiraf Sukan Para Remaja Asia

Sukan Para Remaja Asia (AYPG) tidak diiktiraf oleh kerajaan untuk disenaraikan dalam pemberian insentif menerusi Skim Hadiah Kemenangan Sukan (SHAKAM), kata Menteri Belia dan Sukan Datuk Seri Ahmad Faizal Azumu.

Bercakap dalam sesi Kamar Khas persidangan Dewan Rakyat hari ini, beliau berkata AYPG tidak disenaraikan dalam pemberian SHAKAM disebabkan beberapa faktor antaranya temasya peringkat remaja itu tidak menetapkan sebarang syarat kelayakan penyertaan, sebaliknya tertakluk kepada kesediaan negara peserta membelanjakan peruntukan bagi menghantar atlet remaja para masing-masing.

Selain itu, beliau berkata kelonggaran syarat klasifikasi menyebabkan beberapa kategori kecacatan digabungkan dalam satu acara dan penggabungan dilakukan dalam AYPG tidak menepati ketetapan Jawatankuasa Paralimpik Antarabangsa (IPC) yang hanya membenarkan penggabungan dua kategori, namun temasya itu membenarkan lebih daripada dua kategori digabungkan.

“Justeru, tidak afdal sekiranya kemenangan atlet tersebut diberikan insentif hadiah kemenangan. Bagaimanapun, Kementerian Belia dan Sukan melalui Majlis Sukan Negara (MSN) telah membiayai sepenuhnya penyertaan kontinjen Malaysia ke temasya tersebut di Bahrain yang melibatkan RM260,000 dan disalurkan melalui Majlis Paralimpik Malaysia,” katanya.

Kemajuan projek RTS Johor Bahru-Singapura capai 10 peratus

Tahap kemajuan kerja projek Laluan Sistem Transit Rapid (RTS) Johor Bahru-Singapura kini mencapai hampir 10 peratus, kata Menteri Pengangkutan Datuk Seri Dr Wee Ka Siong.

Beliau berkata proses pengambilan tanah selesai dan reka bentuk infrastruktur juga telah dimuktamadkan, manakala kerja-kerja tanah, pengalihan utiliti serta kerja pemasangan cerucuk sedang dilaksanakan ketika ini.

“Kementerian Pengangkutan memberi tumpuan sepenuhnya terhadap pelaksanaan projek-projek mega ini,” katanya ketika menggulung perbahasan usul Menjunjung Kasih Titah Diraja bagi kementerian itu di Dewan Rakyat hari ini.

Laluan RTS adalah projek kereta api rentas sempadan sepanjang empat kilometer menghubungkan terminal di Singapura di stesen Woodlands North ke terminal Malaysia di Bukit Chagar, Johor Bahru.

Ia akan menyokong kapasiti puncak sebanyak 10,000 penumpang setiap sejam di setiap hala.

Kemasukan kanak-kanak tanpa dokumen ke sekolah diteliti

Kementerian Pendidikan (KPM) sedang meneliti semula garis panduan dan prosedur kemasukan kanak-kanak warganegara tanpa dokumen ke sekolah kerajaan dan sekolah bantuan kerajaan di bawah kementerian itu.

Menteri Kanan Pendidikan Datuk Dr Radzi Jidin berkata sementara penelitian itu dilaksanakan, Surat Pekeliling Ikhtisas Bilangan 1/2009: Kemasukan Kanak-kanak Warganegara Tanpa Dokumen ke Sekolah dan Surat Siaran KPM Bilangan (3) Tahun 2018: Permohonan Kemasukan Sekolah Murid Bukan Warganegara masih berkuat kuasa.

“Untuk makluman Yang Berhormat, tidak ada sebarang perubahan kepada dasar ataupun pekeliling baharu yang dikeluarkan selain daripada (surat) yang ada bertarikh 11 Mac 2009 dan 15 Jan 2018.

“KPM menyedari terdapat kes-kes di mana anak-anak warganegara tidak dapat meneruskan pendidikan di sekolah rendah. Justeru sebarang isu yang timbul berhubung perkara itu akan dipertimbang berdasarkan maklumat kes dan tertakluk kepada peraturan serta undang-undang,” katanya.


Separuh daripada 34 kluster baharu hari ini babitkan tempat kerja

Separuh daripada 34 kluster baharu yang dikesan dalam tempoh 24 jam sehingga 12 tengah hari tadi membabitkan jangkitan di tempat kerja, kata Ketua Pengarah Kesihatan Tan Sri Dr Noor Hisham Abdullah.

Jumlah itu menjadikan keseluruhan kluster sejak awal tahun lalu sebanyak 5,121 kluster dengan 3,681 telah ditamatkan dan 1,440 lagi masih aktif, katanya.

Pada masa sama beliau dalam kenyataan hari ini berkata 14 kluster komuniti turut dikesan, manakala dua lagi membabitkan kluster kumpulan berisiko tinggi masing-masing di Johor dan Kelantan, serta satu kluster keagamaan di Pahang.

Daripada 17 kluster tempat kerja itu, 10 dilaporkan di Johor membabitkan seramai 339 individu dengan jumlah tertinggi direkodkan di Industri Jalan Sawmill Gemas Baru, Segamat iaitu 79 kes.

Dua kluster tempat kerja juga dikesan masing-masing di Perak dan Pulau Pinang, dan masing-masing satu di Kelantan, Sarawak dan Putrajaya.

Bagi jangkitan dalam komuniti pula Kelantan merekodkan sembilan kluster membabitkan 112 individu, diikuti dua kluster di Sarawak, dan masing-masing satu di Johor, Kedah dan Perak

“Dalam tempoh itu juga seramai 20,980 pesakit Covid-19 disahkan sembuh,” katanya.

Mengikut data yang dikeluarkan Kementerian Kesihatan, 1,298 pesakit berkaitan Covid-19 masih dirawat di unit rawatan rapi (ICU) dengan 960 disahkan positif dan 338 kes lagi masih dalam siasatan.

Daripada 744 pesakit yang memerlukan bantuan alat pernafasan. 444 kes disahkan adalah pesakit positif Covid-19 manakala 300 lagi disyaki, ada kemungkinan dan dalam siasatan kerana disyaki dijangkiti Covid-19.


Rasuah: Bekas CEO kolej keluar sijil tak ikut prosedur berdepan penjara

Bekas Ketua Pegawai Eksekutif (CEO) sebuah kolej swasta mengaku tidak bersalah di Mahkamah Sesyen di Kuantan hari ini, atas dua pertuduhan menerima suapan berjumlah RM5,000 bagi mengeluarkan sijil dan transkrip tanpa mengikut prosedur, tujuh tahun lepas.

Amran Mustaffa, 58, didakwa menerima suapan itu pada 21 dan 24 Oktober 2015 daripada seorang pelajar lelaki yang dibayar secara dalam talian menerusi orang tengah yang dikatakan sebagai upah untuk mengeluarkan sijil dan transkrip Program Asasi Sains di Kolej Sentral tanpa mengikut prosedur yang betul.

Pertuduhan adalah mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 yang boleh dihukum mengikut Seksyen 24 akta sama, yang memperuntukkan hukuman penjara maksimum 20 tahun dan denda lima kali nilai suapan atau RM10,000 yang mana lebih tinggi, jika sabit kesalahan.

Pegawai Pendakwa SPRM Kamariah Seman menawarkan jaminan sebanyak RM10,000 dengan seorang penjamin bagi kedua-dua pertuduhan, bagaimanapun peguam Ahmad Mawardi Che Hasan yang mewakili Amran merayu jumlah itu dikurangkan, lapor Bernama.

“Tertuduh tidak bekerja sejak lima tahun lepas, malah telah digantung tugas sebelum dipecat dan dia tidak dibayar elaun sepanjang tempoh tersebut.

“Tertuduh mempunyai sembilan orang anak yang masih belajar di kolej, sekolah menengah dan rendah,” katanya dan menambah anak guamnya telah memberi kerjasama yang baik sejak kes itu disiasat lima tahun lepas.

Hakim Datuk Ahmad Zamzani Mohd Zain membenarkan jaminan sebanyak RM8,000 dengan seorang penjamin bagi kedua-dua pertuduhan dan menetapkan syarat tambahan, iaitu tertuduh perlu melapor diri di pejabat SPRM setiap bulan serta menyerahkan pasport kepada mahkamah sehingga kes selesai.

Mahkamah menetapkan sebutan semula kes pada 17 Mei ini.


Anwar beri isyarat PH akan terima 4 bekas ADUN sebagai calon

Ketua Pembangkang Datuk Seri Anwar Ibrahim memberi isyarat bakal menerima empat Ahli Dewan Undangan Negeri (ADUN) Melaka yang menjadi punca krisis politik untuk diletak sebagai calon dalam Pilihan Raya Negeri (PRN) nanti.

Anwar berkata Pakatan Harapan (PH) sedang menimbang secara teliti dan mengambilkira semua pandangan sebelum keputusan dimuktamadkan berhubung permohonan empat ADUN itu yang menyatakan kesediaan untuk menyokong gabungan itu.

“Mengenai empat bekas ADUN itu ada dibincangkan (dalam mesyuarat Majlis Presiden PH).

“Namun, tiada apa-apa permohonan, maka perkara itu tidak dipanjangkan,” kata Anwar selepas mesyuarat Majlis Presiden PH malam ini.

Berhubung tentangan DAP yang enggan menerima empat ADUN tersebut, Anwar berkata ia hanya perkara kecil dan memahami kebimbangan yang disuarakan oleh parti tersebut.

“Kita faham (kenyataan DAP) itu. Oleh kerana perkara itu belum ke tahap perbincangan serius, kita tunggu,” katanya lagi.

Empat bekas ADUN tersebut terdiri daripada bekas Ketua Menteri Melaka, Datuk Seri Idris Haron (Sungai Udang); Datuk Norhizam Hassan Baktee (Pengkalan Batu); Datuk Noor Effandi Ahmad (Telok Mas) dan Datuk Nor Azman Hassan (Pantai Kundor).

Baru-baru ini, semua empat bekas ADUN itu bertemu dengan Presiden PKR, Anwar di sebuah hotel dan menyatakan kesediaan untuk bertanding atas tiket parti tersebut.

Kerajaan Melaka tumbang pada 4 Oktober lalu selepas empat bekas ADUN berkenaan umum hilang kepercayaan dan menarik sokongan terhadap kepimpinan Datuk Seri Sulaiman Md Ali sebagai Ketua Menteri Melaka.

Susulan itu, Speaker Dewan Undangan Negeri (DUN), Datuk Seri Ab Rauf Yusoh mengumumkan pembubaran DUN selepas dipersetujui Yang Dipertua Negeri, Tun Mohd Ali Rustam.

Suruhanjaya Pilihan Raya (SPR) kemudian menetapkan 20 November ini sebagai hari pengundian bagi PRN Melaka dan hari penamaan calon pada 8 November serta tarikh mengundi awal pada 16 November dengan tempoh berkempen selama 12 hari bermula selepas pengisytiharan calon sehingga jam 11.59 malam pada 19 November.


Impak pemansuhan UPSR, PT3 antara tumpuan Parlimen hari ini

Isu kenaikan kadar bantuan Jabatan Kebajikan Masyarakat (JKM) selaras dengan kenaikan kos sara hidup antara perkara yang akan dibangkitkan di Dewan Rakyat hari ini.

Persoalan itu akan diajukan oleh Mohd. Salim Sharif (BN-Jempol) semasa sesi Pertanyaan Bagi Jawab Lisan kepada Menteri Pembangunan Wanita, Keluarga dan Masyarakat.

Mohd Salim ingin tahu sama ada kementerian mempunyai rancangan untuk menaikkan kadar bantuan bulanan kepada penerima sedia ada supaya ia selari dengan kenaikan kos hidup masa kini.

Turut menjadi perhatian Ahli Parlimen ialah impak jangka panjang pemansuhan peperiksaan Ujian Pencapaian Sekolah Rendah (UPSR) dan Pentaksiran Tingkatan 3 (PT3) yang dibangkitkan oleh Natrah Ismail (PH-Sekijang) kepada Menteri Kanan Pendidikan.

Beliau juga ingin tahu mengenai mekanisme Kementerian Pendidikan (KPM) untuk mengukur kelayakan kemasukan pelajar ke asrama penuh atau ke kolej lepasan tingkatan tiga selepas peperiksaan UPSR dan PT3 dimansuhkan.

Sementara itu, Pang Hok Liong (PH-Labis) meminta Menteri Kewangan menyatakan jumlah rizab negara setakat Mei 2022 dan jumlah rizab antarabangsa Bank Negara setakat Mei 2022 serta rancangan kerajaan untuk meningkatkan rizab negara.

Datuk Seri Bung Moktar Radin (BN-Kinabatangan) pula mengutarakan soalan kepada Kementerian Pelancongan, Seni dan Budaya berkenaan kriteria yang akan diperhalusi oleh kementerian dalam membuka sempadan negara kepada lebih banyak negara luar seperti China.

Sidang Dewan Rakyat hari ini juga akan menyaksikan sambungan perbahasan rang undang-undang bacaan kali kedua antaranya Rang Undang-Undang Lembaga Pemasaran Pertanian Persekutuan (Pindaan) 2022, Rang Undang-Undang Tabung Angkatan Tentera (Pindaan) 2022 serta Rang Undang-Undang Kawalan Produk Tembakau dan Merokok 2022. – Bernama


Rundingan tak rasmi dengan UMNO akan dibincang dalam mesyuarat PN

Pengerusi Perikatan Nasional (PN) Tan Sri Muhyiddin Yassin akan mendapatkan penjelasan daripada pimpinan PAS berhubung tindakan parti itu meneruskan kerjasama serta mengadakan ‘rundingan tidak rasmi’ dengan UMNO.

Beliau berkata, langkah pimpinan PAS menjalankan rundingan dengan UMNO mengenai kerjasama dalam Pilihan Raya Umum Ke-15 (PRU-15), tidak dimaklumkan kepada PN dan diluar pengetahuannya.

“Kita akan bincang dalam mesyuarat PN malam ini. Saya akan minta Presiden atau Setiausaha Agung PAS untuk beri sedikit penjelasan, kalau ya ada perundingan atau perbincangan (dengan UMNO).

“Apakah benar-benar serius dan sejauh mana perkara itu akan berlaku.

“Perkara ini saya akan bangkitkan, kerana sekarang ini saya tak boleh nak komen kerana hanya dengar dari media sahaja,” katanya kepada media selepas majlis pelancaran buku The Doctor Will See You Now – My Life With Ampikaipakan Kandiah di Brickfields, Kuala Lumpur, pada Rabu.

Beliau mengulas kenyataan Setiausaha Agung PAS, Datuk Seri Takiyuddin Hassan, yang mendedahkan ada rundingan tidak rasmi antara parti itu dan pemimpin UMNO tertentu bagi membincangkan kerjasama menjelang PRU-15.

Bagaimanapun, pemimpin utama UMNO menafikan dakwaan rundingan tidak rasmi yang sedang dijalankan antara PAS dengan pemimpin lain dalam UMNO, malah menegaskan pendirian untuk bergerak solo pada PRU-15 nanti.

Presiden UMNO, Datuk Seri Ahmad Zahid Hamidi juga sebelum ini menjelaskan tiada sebarang rundingan antara parti tersebut dengan PAS, ia memandangkan kerjasama dalam Muafakat Nasional (MN) sudah tidak terpakai lagi buat masa ini. – Artikel kredit SatuBerita


PRK: Mat Maslan gesa pengundi jangan sokong pembangkang, tak ada faedah

Pengundi di dua Pilihan Raya Kecil (PRK) kerusi Parlimen Pulai dan Dewan Undangan Negeri (DUN) Simpang Jeram diminta jangan menyokong pembangkang, menurut Datuk Seri Ahmad Maslan.

Ahli Majlis Tertinggi (MT) UMNO itu berkata tidak ada faedah yang akan diperoleh pengundi jika mereka menyokong calon Perikatan Nasional (PN) pada dua PRK di Johor kali ini.

“Apabila kerajaan negeri dan pusat ditubuhkan, Pulai dan Simpang Jeram perlu berada dalam kerajaan bukan pembangkang.

“Jika pengundi menyokong PN (Perikatan Nasional) bererti mereka memilih pembangkang yang tak ada faedah apa pun,” katanya dipetik laporan media.

Ahmad atau dikenali sebagai Mat Maslan berceramah sempena kempen PRK DUN Simpang Jeram di Taman Sri Kaseh malam tadi.

Dalam pada itu, Ahmad juga yakin sokongan rakyat kepada PN akan terhenti setakat empat negeri kerana rakyat hari ini lebih bijak memilih untuk bersama 10 negeri di bawah kerajaan campuran.

“Kalau mereka menang pun, yang saya kira mereka tak menang daripada (sekarang) 148 kerusi Parlimen, tolak satu, jadi 147, sedangkan nak memerintah kena ada 112 kerusi jadi, macam mana kiraan matematik mereka tu? Tak masuk akal.

“Kerusi (DUN) di Johor ini 56, hari itu (ketika PRU) kita (BN) menang 40. Lepas itu sekarang ini 53 (PH, BN, Muda), macam mana kalau ditolak (kalah) satu jadi 52 daripada 56 kerusi mereka boleh mengubah kerajaan negeri? Mereka ini kena masuk sekolah balik belajar matematik.

“Untuk empat negeri gelombang hijau itu mereka boleh mimpilah di situ (setakat itu). Saya kira rakyat cukup rasional untuk memilih kerajaan bukannya pembangkang,” katanya lagi.

Mengulas lanjut, Ahmad yang juga Ahli Parlimen Pontian berkata dua kerusi Pulai dan Simpang Jeram perlu dalam kerajaan di bawah Pakatan Harapan dan UMNO supaya setiap aduan rakyat dapat diselesaikan dengan mudah.


1,571 kes baharu, satu kematian

Individu yang menerima suntikan dos penggalak vaksin Covid-19 dan penerima dua dos, kekal menjadi penyumbang utama jumlah jangkitan harian Covid-19 semalam (12 Jun), menurut rekod laman sesawang Github Kementerian Kesihatan (KKM).

Daripada 1,571 jangkitan baharu yang direkodkan semalam, 1,131 kes melibatkan mereka yang menerima dos penggalak; 292 kes (menerima dua dos); 137 kes (individu tidak divaksinasi); dan 11 kes membabitkan penerima belum lengkap vaksinasi.

Jumlah jangkitan baharu semalam menjadikan kumulatif positif Covid-19 sejak Januari 2020 mencecah 4,526,298 – ketiga tertinggi dalam kalangan negara-negara ASEAN selepas Vietnam dan Indonesia.

Dalam tempoh sama, seramai 4,468,191 pesakit telah sembuh, termasuk 1,887 pesakit yang pulih semalam. Jumlah kes aktif sehingga kini turun kepada 22,395.

Daripada jumlah kes aktif itu, 21,375 pesakit masih menjalani kuarantin di rumah; 18 ditempatkan di PKRC; 976 dirawat di hospital; dan 26 dimasukkan ke unit rawatan rapi, dengan 15 daripadanya memerlukan alat bantuan pernafasan.

Berikut adalah kes baharu setiap negeri semalam dan jumlah kumulatif positif sejak Januari 2020:

Sementara itu, KKM juga memaklumkan satu kes kematian akibat komplikasi Covid-19 semalam, iaitu di Perak, menjadikan kumulatif kematian sejak Mac 2020 meningkat kepada 35,712 kes.


Pembangkang langgar MoU tak sokong usul SOSMA: Annuar

Pakatan Harapan (PH) telah melanggar Memorandum Persefahaman (MoU) antara kerajaan dan pembangkang, apabila meminta undi belah bahagian dijalankan bagi usul lanjutan penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA), di Dewan Rakyat hari ini.

Menteri Komunikasi dan Multimedia Tan Sri Annuar Musa berkata pada hemat beliau, tindakan pembangkang itu menyebabkan MoU berkenaan terbatal, menurut laporan Bernama.

“Pada hemat saya, dengan tindakan itu, maka terbatal sudah MOU berkenaan. Dan ini satu ‘blessing in disguise’, kerana YAB Perdana Menteri kini bebas untuk membatal atau menggantung pelaksanaan MoU tersebut,” katanya menerusi catatan di Facebooknya hari ini.

Beliau berkata Perkara 3.3 (b) MoU itu menyatakan PH bersetuju mengambil pendirian menyokong atau berkecuali dalam apa-apa usul yang dikemukakan oleh kerajaan.

Annuar berkata tindakan PH, sekali gus memudahkan Perdana Menteri Datuk Seri Ismail Sabri Yaakob dan dengan perkenan Yang di-Pertuan Agong untuk melaksanakan mandat pada Perhimpunan Agung UMNO (PAU) 2021, berhubung pembubaran Parlimen.

Katanya, ia juga membolehkan Pilihan Raya Umum Ke-15 (PRU15) disegerakan, selari dengan keputusan PAU 2021.

“Gantung MoU! Jom!… Kita buat persiapan dan bersedia untuk PRU15,” menurut catatan itu.

Usul lanjutan penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 bagi tempoh lima tahun lagi, tidak diluluskan Dewan Rakyat hari ini.

Usul yang dibentang Menteri Dalam Negeri Datuk Seri Hamzah Zainudin itu tidak diluluskan setelah melalui undi belah bahagian, yang menyaksikan 84 Ahli Parlimen bersetuju manakala 86 lagi tidak bersetuju.

Yang Dipertua Dewan Rakyat Tan Sri Azhar Azizan Harun ketika mengumumkan keputusan undi itu berkata seramai 50 Ahli Parlimen tidak hadir.


Zahid sahut cabaran Dr M, mahu dedah bukti video diugut bubar parti

Datuk Seri Ahmad Zahid Hamidi akan mendedahkan bukti video di mahkamah bagi mengesahkan dakwaannya diugut supaya membubarkan UMNO sebelum ini.

Presiden UMNO mengulangi dakwaan pernah diugut dan didesak membubarkan parti tersebut ketika sedang menghadapi pertuduhan di mahkamah, malah mendakwa memiliki rakaman video sebagai membuktikan dirinya pernah ditekan Tun Dr Mahathir Mohamad.

“Saya diugut untuk lompat, bubarkan UMNO semua orang tahu, dia kata mana ada bukti sedangkan dia bukan sahaja pernah berkata di media malah saya ada videonya nanti di mahkamah akan dikeluarkan,” katanya dipetik laporan UMNO Online.

Zahid berucap semasa Bengkel Pemantapan Jentera Pilihan Raya Umum ke-15 (PRU15) Parlimen Wangsa Maju semalam.

Jelasnya lagi, keengganan menuruti ugutan dan tunduk kepada tuntutan dibuat menyebabkan beliau terpaksa membayar harga yang mahal sehingga diheret ke mahkamah.

“Ditakdirkan jika ikut ketika itu atau setuju untuk bubarkan UMNO, saya tidak akan menghadapi satu pun pertuduhan tapi hanya kerana menjaga maruah dan kepentingan UMNO saya terpaksa membayar harga yang mahal.

“Apa yang saya hadapi bukan kerana saya buat salah tetapi demi pertahankan parti,” katanya lagi.

Zahid sebelum ini semasa prosiding bela diri di Mahkamah Tinggi mengeluarkan kenyataan mendakwa bekas Perdana Menteri semasa pemerintahan Pakatan Harapan (PH) memintanya membubarkan UMNO kerana mendapati parti itu tiada masa depan dan tidak lagi boleh dipercayai.

Dalam prosiding itu juga, Zahid pertemuannya bersama Dr Mahathir itu dibuat selepas Pilihan Raya Umum Ke-14 (PRU-14) dan turut meminta semua ahli UMNO menyertai Bersatu.

Susulan itu, Dr Mahathir mencabar Zahid mengemukakan bukti berhubung dakwaan meminta UMNO dibubarkan.

Beliau berkata, Zahid sering mengeluarkan berbagai dakwaan tetapi tidak dapat memberikan sebarang bukti bagi mengukuhkan sebarang dakwaan yang dibuatnya.

Ketika ini, Zahid sedang berdepan 47 tuduhan rasuah, pecah amanah dan pengubahan wang haram dana Yayasan Akalbudi.

Selain itu, Zahid turut dibicarakan melibatkan pertuduhan rasuah berhubung Sistem Visa Luar Negara (VLN) semasa menjawat jawatan Menteri Dalam Negeri sebelum ini.


Kumpulan baju hitam berjuang demi Anwar rancang berhimpun lagi

Penganjur himpunan baju hitam merancang untuk keluar berdemonstrasi sekali lagi pada 21 Ogos ini di ibu negara walaupun kes jangkitan Covid-19 tinggi direkodkan di Kuala Lumpur dan Selangor ketika ini.

Jurucakap penganjur Sekretariat Solidariti Rakyat (SSR) Mohd Asraf Sharafi Mohd Azhar yang juga merupakan Ahli Jawatankuasa Pemuda Amanah Sabah berkata, himpunan lebih besar akan diadakan memandangkan kes Covid-19 semakin tinggi dan kerajaan Perikatan Nasional (PN) didakwa lemah dalam menguruskan krisis Covid-19 yang sedang dihadapi negara.

“Kerajaan ini ternyata gagal dan mereka yang mempunyai kuasa mesti menyedari bila untuk melepaskan jawatan dan membolehkan mereka yang lebih berkelayakan untuk memimpin.

“SSR sedia untuk turun ke jalanan sekali lagi pada 21 Ogos ini jika Muhyiddin (Perdana Menteri Tan Sri Muhyiddin Yassin) enggan melepaskan jawatannya,” kata Asraf dipetik portal Malaysian Insight hari ini.

Mohd Asraf yang juga aktif berkempen bersama Presiden Amanah, Mohamad Sabu di Sabah sebelum ini berkata langkah untuk turun berhimpun ke jalan raya demi memilih pemimpin yang berwibawa untuk memimpin negara.

“Kami akan menganjurkan tunjuk perasaan secara besar-besaran kali ini.

“Turun ke jalanan bukan satu pilihan jika kami mempunyai seorang pemimpin yang berwibawa. Jawapan sebenar buat seorang pemimpin yang mementingkan diri sendiri adalah tunjuk perasaan di jalanan,” ujarnya lagi.

Sabtu lalu, kumpulan baju hitam berkumpul di luar Dewan Bandaraya Kuala Lumpur, selepas mereka dihalang oleh polis daripada memasuki Dataran Merdeka yang mana mereka bercadang untuk membuat tunjuk perasaan.

Peserta baju hitam himpunan haram yang kebal Covid-19 nyata kecewa apabila idola mereka, Datuk Seri Anwar Ibrahim tidak hadir bersama berhimpun sebaliknya hanya Naib Presiden PKR, Tian Chua yang turun memberi sokongan.

Laporan media di lapangan menemui bekas Ahli Parlimen Batu tersebut yang turut memakai baju hitam dan berjalan bersama-sama dengan peserta himpunan, beliau bagaimanapun tidak memberikan ucapan semasa himpunan tersebut.

Nyata terlihat kekecewaan anak muda berbaju hitam yang setia menunggu Anwar sejak awal pagi, namun mujur lah Chua hadir untuk memberi sokongan moral kepada para peserta himpunan.

Himpunan yang berlangsung kira-kira dua jam sejak pukul 11 pagi itu turut disertai oleh Ketua Pemuda Pakatan Harapan Wilayah Persekutuan, Asmaaliff Abdul Adam.

Selain itu kelibat beberapa pengasas Parti MUDA iaitu Naib Presidennya, Dr. Thanussha Francis Xavier dan Mutalib Uthman serta Setiausaha Agung, Amir Abdul Hadi juga dilihat bagaimanapun ketuanya, Syed Saddiq Syed Abdul Rahman tidak kelihatan tetapi mengirimkan doa selamat menerusi akaun Twitternya.

Himpunan baju hitam disertai sekumpulan individu dengan membawa sepanduk mengkritik dan mengecam kerajaan Perikatan Nasional (PN), mereka juga membawa sepanduk yang senada dengan ucapan Ketua Pembangkang di Parlimen baru-baru ini.


PM Britain kahwin kali ketiga

Perdana Menteri Britain, Boris Johnson mengahwini Carrie Symonds dalam satu majlis tertutup, lapor media tempatan hari ini.

Johnson, 56, menjadi Perdana Menteri Britain pertama yang berkahwin ketika dalam perkhidmatan dalam tempoh hampir 200 tahun.

Pasangan itu melangsungkan perkahwinan di gereja di Westminster dengan kehadiran tetamu yang terhad, termasuk ahli keluarga dan rakan rapat kedua-duanya.

Akhbar Britain The Sun melaporkan majlis itu sudah dirancang sejak enam bulan lalu dengan penuh rahsia.

Akhbar The Mail pula melaporkan kira-kira 30 tetamu dijemput pada majlis itu kerana peraturan Covid-19 menghalang perkumpulan yang terlalu ramai.

Kedua-duanya mengumumkan pertunangan pada Februari tahun lalu dan mereka mempunyai seorang anak lelaki, Wilfred, pada April lalu.

Ini adalah perkahwinan kali ketiga Johnson selepas yang pertama iaitu Allegra Mostyn-Owen pada 1987 tetapi bercerai susula dakwaan beliau mempunyai hubungan sulit dengan rakan ketika kecil, Marina Wheeler.

Johnson kemudian mengahwini Wheeler pada 1993 tetapi bercerai pada 2020. Melalui perkahwinan ini mereka mempunyai empat anak. – Agensi


Covid-19: LHDN tutup pejabat Besut, Kuantan untuk sanitasi

Lembaga Hasil Dalam Negeri (LHDN) menutup sementara beberapa pejabat dan cawangannya di Terengganu dan Pahang, untuk tujuan sanitasi.

LHDN dalam satu kenyataan memaklumkan, pejabat dan cawangan yang terbabit dalam sanitasi itu ialah Pusat Khidmat Hasil (PKH) Besut, Terengganu yang akan ditutup mulai hari ini dan kembali beroperasi pada 16 Mei.

Sementara di Pahang pula pejabat cawangan LHDN Kuantan dan cawangan siasatan di Menara Hasil di Kuantan ditutup mulai esok hingga 25 Mei untuk tujuan yang sama.

LHDN bagaimanapun tidak menyatakan sebab sanitasi terpaksa dilakukan.

Kes jangkitan Covid-19 di Besut, Terengganu hari ini adalah sebanyak 40 kes, manakala di Pahang pula daerah Kuantan mencatatkan 57 kes baharu daripada 100 jangkitan positif di seluruh negeri itu.

Sebarang pertanyaan serta maklum balas, orang ramai boleh menghubungi LHDN menerusi Hasil Care Line di talian 03-8911 1000 / 03-8911 1100 (luar negara), HASiL Live Chat atau borang maklum balas di portal rasmi LHDNM di pautan https://maklumbalaspelanggan.hasil.gov.my/MaklumBalas/ms-my/.


Tambang e-hailing: Kementerian Pengangkutan beri amaran keras

Kementerian Pengangkutan memberi amaran keras, termasuk menarik balik lesen operasi syarikat pengendali e-hailing (EHO) atau digantung jika mereka melanggar surcaj melebihi 200 peratus daripada tambang asas iaitu antara 70 hingga 90 sen satu kilometer.

Menteri Pengangkutan Datuk Seri Dr Wee Ka Siong berkata Agensi Pengangkutan Awam Darat (APAD) telah diarahkan menyiasat perkara itu kerana surcaj tersebut telah diputuskan pada 2019 yang menjadi undang-undang yang telah dipersetujui.

“Dari segi tambang asas untuk EHO mengenakan 70 sen hingga 90 sen satu kilometer. Mereka juga diberi kelonggaran mengenakan surcaj yang ada peraturan, melihat kepada permintaan dan penentuan harga dinamik,” katanya memetik Bernama, selepas mengumumkan penambahbaikan oleh Prasarana Malaysia Bhd untuk meningkatkan prestasi perkhidmatan, di sini hari ini.

Wee juga mengingatkan supaya EHO tidak terus mendesak kerajaan dengan pelbagai permintaan dan alasan atau Kementerian Pengangkutan (MOT) terpaksa mengambil tindakan mengawal selia industri itu.

“Jangan paksa saya, satu hari nanti saya terpaksa mengawal selia (industri e-hailing). Saya tidak mahu sehingga kami terpaksa ganggu ekonomi gig, sebab itu saya kata kita kena buat secara harmoni,” katanya.

Mengenai alasan tambang mahal kerana permintaan mendadak susulan pengeluaran RM10,000 Kumpulan Wang Simpanan Pekerja (KWSP) dan tidak cukup pemandu, Wee berkata alasan itu tidak masuk akal.

Selain itu, beliau menyifatkan dakwaan EHO bahawa MOT tidak membantu industri e-hailing sebagai amat mengecewakan kerana kerajaan telah memberi kemudahan kepada mereka untuk mencari pekerja.

Namun, katanya, mereka meminta keistimewaan supaya Lesen Kenderaan Pengangkutan Awam (PSV) untuk pemandu e-hailling dimansuhkan.

“Kepada mereka yang mahu berkecimpung menjadi pemandu e-hailling mereka perlu mendapatkan PSV…ia adalah dasar yang jelas,” katanya.

Wee juga berkata EHO tidak boleh menyalahkan MOT sekiranya mereka tidak boleh mencari pemandu kerana mereka telah diberi kelonggaran untuk kursus PSV yang dikendalikan di syarikat masing-masing.

Beliau turut menyeru orang ramai yang mengalami tambang e-hailing empat kali ganda tinggi supaya tampil membuat laporan rasmi dan MOT tidak akan teragak-agak mengambil tindakan jika laporan itu didapati betul.

Beliau berkata ketika ini sebanyak 28 syarikat e-hailling yang beroperasi di Lembah Klang termasuk yang berkapasiti kecil selain perkhidmatan teksi.

Katanya ini membolehkan pengguna membuat pilihan menggunakan perkhidmatan yang lebih murah sekiranya tambang yang ditawarkan tidak munasabah.

Selain itu Wee turut menegaskan bahawa MOT tidak memihak kepada EHO, ketika diminta mengulas kenyataan Gabungan Persatuan-Persatuan Pengguna (FOMCA) dan Persatuan Pengguna Islam Malaysia (PPIM) mengenai perkara itu.


Saksi beritahu gaji Guan Eng RM45,000 semasa jadi Ketua Menteri

Gaji Lim Guan Eng semasa menjawat jawatan Ketua Menteri Pulau Pinang mencecah RM45,000 sebulan, kata seorang saksi semasa perbicaraan kes rasuah terowong bawah tanah hari ini.

Gaji tersebut dibayar sepanjang 10 tahun perkhidmatannya sejak tahun 2008, kata bekas Timbalan Pengarah Sektoral, Unit Perancang Ekonomi Negeri Pulau Pinang (UPEN), Mohd. Farulizam Che Meh.

Farulizam Che berkata, ketika memegang jawatan itu, gaji hakiki Guan Eng sebanyak RM14,175 manakala jumlah elaun yang diperolehinya pula sebanyak RM30,200 untuk tempoh sebulan.

Saksi pendakwaan ke-20 itu berkata, Guan Eng, 61, bagaimanapun turut mengisytiharkan harta dan pendapatan sampingan beliau dalam portal web Pulau Pinang.

Ujar Mohd. Farulizam, Guan Eng yang mengangkat sumpah sebagai Ketua Menteri pada 11 Mac 2008 dan memegang jawatan itu sehingga 14 Mei 2018 turut mendapat pencen kira-kira RM20,000.

Menurut saksi, Guan Eng yang juga menjalankan tugas sebagai Ahli Dewan Undangan Negeri (ADUN) Air Putih turut mendapat elaun sebanyak RM5,500.

Beliau menyatakan demikian ketika membacakan kenyataan saksi pada perbicaraan kes rasuah Guan Eng berkaitan projek terowong dasar laut dan jalan utama di negeri itu.

Saksi berkenaan bagaimanapun tidak disoal balas oleh pihak pembelaan ketika memberi keterangan pada prosiding tersebut.

Farulizam merujuk kepada dokumen surat perakuan daripada Pejabat Setiausaha Kerajaan Negeri Pulau Pinang bertajuk `Perakuan Tentang Kedudukan Atau Jawatan Yang Dipegang Oleh YB Lim Guan Eng bertarikh 3 Julai 2020.’

Ujarnya, dokumen itu dikemukakan kepada pihak Suruhanjaya Pencegahan Rasuah Malaysia (SPRM) seperti yang dipohon di bawah Seksyen 55(1) Akta SPRM 2009.

Saksi juga merupakan bekas Ketua Penolong Setiausaha Kanan bagi Bahagian Dewan Undangan Negeri (DUN) yang mana antara tugas beliau termasuk menyelaraskan dan menguruskan gaji, elaun dan kemudahan Ketua Menteri, Exco dan ADUN.

Ujarnya, sebagai Ketua Menteri, Guan Eng tidak boleh memegang apa-apa jawatan berpendapatan dan tidak boleh melibatkan diri secara aktif dalam apa-apa perusahaan komersial atau tidak boleh memiliki dan memegang apa-apa jawatan dalam syarikat.

Perbicaraan di hadapan Hakim Azura Alwi didengar tanpa kehadiran Guan Eng selama dua hari berturut-turut kerana tertuduh dimasukkan ke Institut Jantung Negara (IJN) sejak Ahad lalu bagi menjalani satu prosedur perubatan keesokan harinya.

Peguam Haijan Omar bagaimanapun memaklumkan, anak guamnya sudah dibenarkan keluar dari IJN dan bersedia untuk menghadiri perbicaraan esok.

Guan Eng didakwa atas pertuduhan pindaan menggunakan kedudukannya untuk menerima suapan wang RM3.3 juta sebagai tindakan membantu syarikat milik Datuk Zarul Ahmad Mohd. Zulkifli dilantik melaksanakan projek itu yang bernilai berbilion ringgit.


Sajat bertaraf pelarian, dapat perlindungan UNHCR di Thailand

Usahawan kosmetik yang menjadi buruan Muhammad Sajjad Kamarul Zaman atau lebih dikenali sebagai Sajat, secara rasmi bertaraf ‘pelarian Malaysia’ susulan mendapat perlindungan Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR).

Ini disahkan oleh Pemantau Hak Asasi Manusia (HRW) Thailand, Sunai Phasuk yang mengakui Sajat adalah seorang ‘pelarian’.

Sunai berkata oleh itu, adalah menjadi kewajipan di bawah undang-undang antarabangsa Thailand dan tidak boleh membahayakan sesuatu tindakan tidak boleh membahayakan Sajat.

“Thailand tertakluk di bawah prinsip peraturan antarabangsa, tiada penghantaran pulang paksa yang melarang menghantar pulang seseorang ke negara di mana mereka mungkin menghadapi pendakwaan atau penganiayaan serius,” katanya.

Sunai berkata demikian ketika mengulas langkah pihak berkuasa Malaysia untuk memohon ekstradisi ke atas Sajat yang ditangkap di Thailand atas kesalahan imigresen.

Beberapa isu berhubung dokumentasi dan perundangan perlu dilengkapkan sebelum Sajat dapat dibawa balik ke Malaysia untuk dihadapkan ke muka pengadilan.

Sajat diburu pihak berkuasa Malaysia selepas waran tangkap terhadapnya dikeluarkan pada 23 Februari kerana gagal hadir pada sebutan semula pertuduhan berpakaian menyerupai wanita di Mahkamah Tinggi Syariah Shah Alam, Selangor.

Pada 15 Jun lepas, polis turut menjejaki Sajat bagi membantu perbicaraan kes penipuan pertukaran nama dan jantina pada kad pengenalan yang sedang berlangsung di Mahkamah Ampang.

Media melaporkan Sajat telah memohon status pelarian dari Suruhanjaya Tinggi Pertubuhan Bangsa-Bangsa Bersatu untuk Pelarian dan sedang mengintai untuk pindah ke Australia.

Sementara itu Bernama juga melaporkan pihak berkuasa Thailand sedang mempertimbangkan untuk menghantar pulang Sajat ke Malaysia.

Timbalan Komander dan jurucakap Biro Imigresen Mejar Jeneral Achayon Kraithong berkata, Sajat ditahan kerana masuk secara haram.

“Ada banyak prosedur (untuk hantar pulang Sajat) … kita perlu mengikuti undang-undang imigresen. Sama ada untuk menghantar (Sajat) balik atau tidak, ia masih dipertimbangkan,” katanya ketika dihubungi Bernama.

Bagaimanapun, Bernama difahamkan Thailand masih belum menerima sebarang permohonan daripada pihak berkuasa Malaysia.

1Sajat ditahan pegawai imigresen Thailand pada 8 September kerana pasport tidak sah dan dibebaskan dengan ikat jamin RM8,343 pada 10 September.

Bagaimanapun, Thailand mengulangi bahawa kes Sajat akan dikendalikan mengikuti lunas undang-undang negara itu.

Jurucakap Kementerian Luar Thailand, Tanee Sangrat berkata “kami tangani kes ini berlandaskan kemanusiaan dan undang-undang”.


Gempa 6.1 magnitud gegar Tokyo malam tadi, tiada amaran tsunami

Gegaran kuat berukuran 6.1 magnitud menggoncang ibu negara Jepun, Tokyo, dan kawasan sekitarnya hari ini, namun tiada amaran tsunami dikeluarkan, lapor Agensi Meteorologi Jepun (KMA).

Maklumat awal JMA mengatakan pusat gempa di wilayah Chiba, timur Tokyo, dan berlaku sekitar jam 10.41 malam (9.41 malam waktu Malaysia) pada kedalaman 80 kilometer.

Gegaran itu menyebabkan bangunan bergoyang dan amaran kecemasan berdering dari telefon penduduk tempatan – sistem amaran bertujuan memberi mereka masa untuk berlindung. Tidak ada laporan mengenai kecederaan atau kerosakan setakat ini.

Pusat Kajian Geologi Amerika Syarikat (AS) mengatakan gempa itu berkekuatan 5.9 magnitud pada kedalaman 61 kilometer.

Beberapa perkhidmatan kereta api laju dihentikan sebagai langkah berjaga-jaga selepas gempa, namun media negara itu melaporkan tiada kerosakan serius berlaku.

Ribuan kediaman di ibu kota itu dilaporkan terputus bekalan elektrik selepas gempa melanda. Gempa malam tadi dikatakan lebih kuat berbanding gempa di Tokyo, baru-baru ini.

Jepun terletak dalam ‘Lingkaran Api Pasifik’, iaitu lengkuk yang menyaksikan aktiviti gempa bumi yang meluas di Asia Tenggara dan Pasifik.

Negara itu sering dilanda gempa bumi dan mempunyai peraturan pembinaan yang ketat, bertujuan memastikan bangunannya dapat menahan gegaran yang kuat.

Namun, negara itu masih dihantui kenangan gempa bawah laut pada 11 Mac 2011 yang mencetus tsunami besar menyebabkan kira-kira 18,500 penduduk meninggal atau hilang, selain kemalangan di pusat nuklear Fukushima. – Agensi


Covid-19: Kadar kebolehjangkitan naik

Kadar nilai kebolehjangkitan (Rt) atau R-naught (RO) Covid-19 mengikut kes seharian semalam (Ahad) untuk seluruh negara kembali meningkat kepada 1.06, kata Kementerian Kesihatan, hari ini.

Terengganu mencatatkan peningkatan kebolehjangkitan tertinggi berbanding negeri lain iaitu 1.56.

Semalam sebanyak 1,739 jangkitan baharu Covid-19 dilaporkan.

Pada permulaan Perintah Kawalan Pergerakan (PKP) pada 10 Mac 2020, nilai R ketika itu adalah 3.5.

Nilai R kemudian berjaya diturunkan sehingga 0.3, iaitu susulan impak positif tindakan yang telah diambil oleh kerajaan serta pematuhan oleh rakyat kepada perintah dan SOP yang diperkenalkan.

Negara mencatatkan semula nilai R yang tinggi pada 7 September 2020 iaitu 1.7 susulan peningkatan kes Covid-19 di Kedah dan Sabah pada ketika itu.

Sementara itu, sebanyak 1,317 kes baharu jangkitan Covid-19 dilaporkan dalam tempoh 24 jam lalu, menjadikan keseluruhan kes kumulatif ialah 362,173 kes.

Sarawak terus mencatat kes tertinggi sebanyak 351 diikuti Selangor 303 kes.


Bekas pemain bola sepak negara meninggal dunia ketika berbasikal

Serbegeth Singh, bekas pemain skuad bola sepak negara dilaporkan meninggal dunia selepas pengsan dan terjatuh semasa berbasikal di Kledang, Johor petang tadi.

Mendiang yang lebih dikenali dengan panggilan Shebby Singh, 61, dikatakan mengalami masalah sesak nafas sebelum itu.

Portal The Star melaporkan mendiang menghembus nafas terakhir kerana serangan jantung.

Semasa zaman mudanya dia menyarung jersi kebangsaan antara 1982 hingga 1991 dan pernah beraksi untuk pasukan Johor, Negeri Sembilan, Pahang dan Perak sebelum bersara pada 1996.

Shebby kekal berada dalam lingkungan bola sepak apabila sering menjadi hos atau tetamu dalam program sukan selain pernah mengendalikan skuad kebangsaan serta penasihat kelab Blackburn Rovers pada 2012.


PH tanding semua kerusi di Sarawak tapi guna lambang parti sendiri

Lambang parti sendiri yang bertanding akan digunakan dalam Pilihan Raya Negeri (PRN) Sarawak Ke-12 nanti dan tidak akan menggunakan lambang Pakatan Harapan (PH) seperti kebiasaannya.

Semua 82 kerusi Dewan Undangan Negeri (DUN) Sarawak akan ditandingi PH, kata Pengerusi PH Sarawak, Chong Chieng Jen hari ini. Namun, setiap parti komponen dalam PH yang bertanding akan menggunakan lambang masing-masing dan bukan lambang PH.

“Kita akan bertanding guna bendera masing-masing.

“Amanah akan guna bendera Amanah, DAP guna roket dan PKR (bendera) mata biru,” katanya hari ini semasa sidang media.

Chieng Jen berkata pemilihan calon ditentukan oleh parti komponen dan akan diumumkan kemudian.

“Terpulang kepada parti komponen untuk menentukan calon masing-masing. Kita akan bertanding di semua 82 kerusi DUN,” katanya lagi.

Semalam, Suruhanjaya Pilihan Raya (SPR) menetapkan 18 Dis sebagai tarikh pengundian bagi PRN Sarawak ke-12.

SPR turut mengumumkan tarikh penamaan calon bagi pilihan raya itu ditetapkan pada 6 Dis manakala pengundian awal pada 14 Dis.

Pada pilihan raya negeri 2016, Pakatan Harapan menang 10 kerusi iaitu lapan DAP dan dua PKR.

Namun, dua Ahli Dewan Undangan Negeri (ADUN) PKR, Baru Bian (Ba’kelalan) dan Ali Biju (Krian) keluar parti dan masing-masing menyertai Parti Sarawak Bersatu (PSB) dan Bersatu.

Manakala DAP kehilangan dua kerusi apabila seorang ADUN iaitu Ting Tiong Choon (Pujut) hilang kelayakan selepas memiliki dua kerakyatan manakala ADUN Padungan Wong King Wei keluar dari parti Julai tahun lalu.


Erdogan arah usir duta AS, sembilan negara lain

Turki bakal mengusir duta Amerika Syarikat (AS) dan sembilan negara Barat lain, susulan tindakan mereka mendesak pembebasan aktivis, dermawan dan ahli politik, Osman Kavala.

Arahan pengusiran dan perisytiharan ‘persona non grata’ ke atas semua 10 duta terbabit dikeluarkan Presiden Recep Tayyip Erdogan kepada Kementerian Luar Turki.

Persona non grata adalah istilah dalam bahasa Latin bermaksud orang yang tidak dihargai atau dalam bahasa mudah, orang yang tidak diingini, dan ia adalah satu amalan diplomasi membabitkan hubungan diplomatik antara negara.

Mengikut Artikel 9 Konvensyen Vienna Mengenai Hubungan Diplomatik 1961, sesebuah negara yang menerima kedatangan seorang diplomat asing boleh pada bila-bila masa tanpa menyatakan apa-apa sebab, mengisytiharkan seorang diplomat asing itu sebagai persona non grata. Akibat perisytiharan itu, diplomat asing berkenaan tidak boleh tinggal di negara ini dan hendaklah dibawa balik oleh kerajaannya ke negara asal.

Tujuh daripada duta terbabit adalah negara sekutu Turki dalam Pertubuhan Perjanjian Atlantik Utara (NATO) dan tindakan itu, jika dilaksanakan, akan memberi kesan terhadap hubungan Erdogan dengan negara-negara Barat.

Kavala, penyedia dana kepada banyak kumpulan aktivis telah dipenjara selama empat tahun, dituduh membiayai tunjuk perasaan di seluruh negara pada 2013 dan terlibat dalam rampasan kuasa yang gagal pada 2016.

Dalam kenyataan bersama pada 18 Oktober lalu, duta Kanada, Denmark, Perancis, Jerman, Netherlands, Norway, Sweden, Finland, New Zealand dan AS, mendesak perbicaraan Kavala dipercepatkan dan pembebasan segera.

Mereka telah dipanggil oleh Kementerian Luar Turki yang menyifatkan kenyataan itu sebagai tidak bertanggungjawab.

“Saya memberikan arahan yang diperlukan kepada menteri luar dan bertanya apa yang mesti dilakukan: Sepuluh duta ini mesti diisytihar persona non grata. Anda akan menyelesaikannya dengan segera,” kata Erdogan ketika berucap di Eskisehir, barat laut Turki.

“Mereka akan tahu dan memahami Turki. Pada hari mereka tidak tahu dan faham mengenai Turki, mereka akan meninggalkan (Turki),” katanya disambut sorakan orang ramai.

Kedutaan AS dan Perancis serta White House dan Jabatan Negara AS tidak memberi sebarang jawapan apabila diminta mengulas, lapor Reuters.

Erdogan baru-baru ini berkata beliau merancang bertemu Presiden Joe Biden ketika sidang kemuncak Kumpulan 20 (G20) di Rome hujung minggu depan.

Sementara itu, Kedutaan Norway berkata mereka tidak menerima apa-apa notis daripada pihak berkuasa Turki.

“Duta kami tidak melakukan apa-apa yang mewajarkan penyingkiran beliau,” kata jurucakap Kementerian Luar Norway, Trude Maaseide sambil menambah bahawa Turki menyedari pandangan Norway.

“Kami akan terus menggesa Turki untuk mematuhi piawaian demokrasi dan kedaulatan undang-undang yang diakui negara di bawah Konvensyen Hak Asasi Manusia Eropah,” katanya. – Agensi


Dua juruterbang Hawk sempat guna kerusi lenting sebelum pesawat jatuh

Polis Pulau Pinang mengesahkan dua juruterbang BAE Hawk 108 Tentera Udara Diraja Malaysia (TUDM) sempat menggunakan kerusi lenting sebelum pesawat itu terhempas malam 16 November lalu.

Ketua Polis Pulau Pinang, Datuk Mohd Shuhaily Mohd Zain berkata bagaimanapun, seorang daripadanya meninggal dunia di tempat kejadian akibat terhempas, manakala seorang lagi selamat dan dirawat di Hospital Seberang Jaya.

Katanya siasatan awal polis mendapati kedua-dua juruterbang berkenaan berlepas dari Pangkalan Udara Butterworth bagi sesi latihan penerbangan malam yang berlangsung selama sejam sebelum terhempas.

Menurutnya, pihak polis menerima maklumat sebuah pesawat terhempas di Pangkalan Udara TUDM Butterworth yang melibatkan dua mangsa kira-kira jam 11.35 malam 16 November lalu.

“Pada jam 10.07 malam pesawat tersebut dilaporkan terhempas di atas lapangan terbang Pangkalan Udara Butterworth dan menyebabkan letupan.

“Seorang juruterbang meninggal dunia di tempat kejadian dan seorang lagi menerima rawatan di Hospital Seberang Jaya,” katanya dalam kenyataan hari ini.

Mohd Shuhaily berkata mangsa yang meninggal dunia telah dibawa ke Jabatan Perubatan Forensik Hospital Pulau Pinang dan bedah siasat dilakukan pada jam 10 pagi 17 November 2021.

“Punca kematian adalah disebabkan ‘multiple injuries consistent with air crash’,” katanya sambil menjelaskan keterangan seorang lagi juruterbang belum diperoleh.

Beliau berkata polis mengklasifikasikan kes tersebut sebagai mati mengejut dan siasatan masih dijalankan.

Dalam nahas itu, Kapten Mohamad Affendi Bustamy terkorban, manakala Mejar Mohd Fareez Omar, selamat dan dirawat di hospital.


Tiga RUU berkaitan untung luar biasa, cukai jualan dan perkhidmatan diluluskan

Dewan Rakyat hari ini meluluskan Rang Undang-undang (RUU) Levi Keuntungan Luar Biasa (Pindaan) 2022 bagi meminda Akta Levi Keuntungan Luar Biasa 1998.

RUU yang mengandungi tujuh Fasal itu antara lain bertujuan meminda Akta Levi Keuntungan Luar Biasa 1998 (Akta 592) untuk memberi Menteri Kewangan kuasa untuk melanjutkan tempoh pembayaran cukai di bawah akta tersebut sekiranya berlaku kecemasan atau krisis kesihatan awam, lapor Bernama.

Pindaan tersebut juga bertujuan untuk membolehkan Menteri Kewangan menambah, memotong atau mengubah apa-apa terma dan syarat yang dikenakan menurut Akta 592 bagi melaksanakan tujuan Akta 592, dengan syarat bahawa notis munasabah diberikan kepada orang yang terikat dengan terma dan syarat itu.

RUU Levi Keuntungan Luar Biasa (Pindaan) 2022 yang dibentangkan oleh Timbalan Menteri Kewangan Datuk Mohd Shahar Abdullah diluluskan selepas tujuh Ahli Parlimen berbahas.

Mohd Shahar berkata RUU Levi Keuntungan Luar Biasa (Pindaan) 2022 adalah bagi meminda Akta Levi Keuntungan Luar Biasa 1998 (Akta 592) dengan memasukkan peruntukan baharu dan mengemaskini peruntukan sedia ada untuk menambah baik pentadbiran levi keuntungan luar biasa.

Beliau berkata pindaan akta ini juga membolehkan fasiliti tertentu diberikan kepada pembayar cukai khususnya semasa berlaku kecemasan awam dan krisis kesihatan awam.

Dewan Rakyat hari ini turut meluluskan RUU Cukai Jualan (Pindaan) 2022 yang mengandungi 10 Fasal dan RUU Cukai Perkhidmatan (Pindaan) 2022 yang mengandungi tujuh Fasal.

RUU Cukai Jualan (Pindaan) 2022, bagi meminda Akta Cukai Jualan 2018 (Akta 806), melibatkan pindaan ke atas empat seksyen sedia ada dan mewujudkan lima seksyen, satu jadual dan satu bahagian baharu dalam akta tersebut.

Mohd Shahar berkata antara pindaan akta tersebut adalah bagi meluaskan skop kenaan cukai jualan dengan mengenakan cukai jualan ke atas barang bernilai rendah (LVG) yang dijual secara dalam talian dan barang tersebut diimport masuk ke Malaysia.

Pada masa ini, LVG bernilai RM500 dan ke bawah tidak dikenakan sebarang cukai apabila diimport masuk ke Malaysia selaras dengan kemudahan de minimis.

Mohd Shahar berkata ini telah menyebabkan layanan tidak adil kepada peniaga tempatan kerana barangan yang diimport tidak dikenakan cukai, sedangkan barangan keluaran tempatan tertakluk kepada kenaan cukai jualan pada kadar yang ditetapkan.

RUU Cukai Perkhidmatan (Pindaan) 2022 adalah bagi meminda Akta Cukai Perkhidmatan 2018 (Akta 807) yang antara lain bertujuan memberi fasilitasi kepada industri dan pembayar cukai lanjutan tempoh masa daripada yang telah ditetapkan di bawah akta tersebut.

Mohd Shahar berkata pindaan ini juga berbentuk pentadbiran am yang bertujuan memberi kemudahan kepada pemain industri dan pembayar cukai.


PH Sabah nafi kekal beri sokongan kepada kerajaan GRS dipimpin Hajiji

Episod kemelut politik di Sabah semakin menarik apabila Pakatan Harapan (PH) itu menafikan kekal menyokong kerajaan Gabungan Rakyat Sabah (GRS) yang dipimpin Ketua Menteri, Datuk Seri Hajiji Noor.

Pengerusi PH Sabah, Datuk Christina Liew mengesahkan gabungan itu tidak menyokong Hajiji lagi sebagai Ketua Menteri dan menjelaskan semua tujuh Ahli Dewan Undangan Negeri (ADUN) tidak mengisytiharkan sokongan mereka kepada mana-mana parti melalui akuan berkanun sejak 2020, merujuk kepada sokongan mereka kepada Datuk Seri Shafie Apdal ketika itu.

“Jika ada mana-mana pihak yang mendakwa mendapat sokongan daripada kami, ia adalah tidak benar, melainkan mereka merujuk kepada kenyataan terakhir kami pada November tahun lepas di DUN,” katanya dalam satu kenyataan media.

Liew dipetik dalam laporan media pada 25 November sebagai berkata PH akan menyokong Ketua Menteri Datuk Seri Hajiji Noor, yang juga pengerusi GRS, sehingga akhir penggal.

Ia ekoran GRS memerlukan sokongan PH Sabah untuk kekal menjadi kerajaan dengan memiliki sokongan majoriti 79 kerusi DUN.

Liew berkata bahawa gabungan itu masih belum memutuskan pendiriannya tetapi akan bergerak secara berkumpulan (en bloc).

“Kami telah memerhati perkembangan politik di negeri ini dengan teliti dan telah membincangkan perkara itu sesama kami.

“Kami akan memutuskan pendirian kami secara berkumpulan untuk memastikan kestabilan politik yang berterusan di Sabah dengan cara pentadbirannya diteruskan dengan lancar,” katanya.

Kenyataan itu ditandatangani bersama semua tujuh ADUN dari PKR Sabah, DAP dan Upko.

Terdahulu, media melaporkan kira-kira 12 ADUN Warisan sudah berkumpul di sebuah hotel di sini sejak sidang akhbar mengejut diadakan pada 4.30 petang. Mereka dipercayai menunggu Shafie dan Pengerusi Barisan Nasional (BN) Sabah Datuk Seri Bung Moktar Radin untuk membuat pengumuman itu.

Warisan mempunyai 19 ADUN, manakala BN Sabah 17. GRS mempunyai 26 Adun.